ЎзА - Геология соҳасини модернизация қилиш масалалари муҳокама қилинди\n21.02.2018 20:00 Чоп этиш версияси\nГеология соҳасини модернизация қилиш масалалари муҳокама қилинди\nБугунги кунда Ўзбекистон олтин, уран, мис каби бир қатор фойдали қазилмалар захиралари бўйича дунёнинг етакчи ўн давлати қаторига киради.\nМиллий матбуот марказида Ўзбекистон Республикаси Давлат геология ва минерал ресурслар қўмитаси томонидан ўтказилган матбуот анжуманида соҳада амалга оширилаётган истиқболли лойиҳалар ҳақида маълумот берилди.\nГеология-қидирув ишларини жадаллаштириш ҳисобига мўлжалланган 7 янги кон ўрнига жами 26 та кон: 14 та ерости суви, 5 та олтин, 3 та кварц, 1 тадан темир рудаси, вольфрам, сланец, глауконит конлари саноатда ўзлаштиришга тайёрланган.\nТадбирда Қўмита томонидан истиқболда амалга ошириладиган ишлар хусусида ҳам атрофлича маълумот берилди.\n2018-2019 йилларда 25 турдаги фойдали қазилмалар захираларини кўпайтириш ва геология-қидирув ишларини жадаллаштириш ҳисобига 50 та янги кон саноатда ўзлаштиришга тайёрланади. Уларнинг 22 таси олтин, 3 таси уран, 2 таси рангли металл ва ҳар хил норуда фойдали қазилмалардир.\nҚўмита раиси ўринбосари А.Мавлоновнинг таъкидлашича, тизимда ер қаърини геологик ўрганиш, ундан фойдаланиш ва муҳофаза қилиш соҳасида ягона марказлашган назорат тизимини амалга оширувчи янги инспекция ташкил этиш режалаштирилмоқда.\nЖорий этиладиган янги тартибга кўра, лицензия олишда тадбиркорларга қулай бўлиши учун талаб этиладиган ҳужжатлар ҳудудларнинг ўзида қабул қилинади. Илгаригидек, йил бошидаги очиқ савдолар кутилмайди, 20 кун ичида лицензия олиш имкони яратилади.\nБундан ташқари, жорий йилнинг 1 апрелидан Экология ва атроф-муҳитни муҳофаза қилиш давлат қўмитасининг ер ости сувларидан фойдаланиш учун рухсатномалар бериш вазифаси ҳам Давлат геология ва минерал ресурслар қўмитасига ўтказилиши кўзда тутилмоқда. Натижада тадбиркорлар икки идорага эмас, тўғридан-тўғри Қўмитанинг ҳудудий гидрогеология станцияларига мурожаат қилиб, 10 кун ичида рухсатномага эга бўлади.\nЖорий йилнинг 1 июлидан бошлаб амалга оширилиши режалаштирилаётган Қўмита маълумотлар базасининг бошқа ваколатли давлат органлари ва ташкилотлари базалари билан электрон боғланиши ва маълумотлар алмашуви натижасида ерости бойликларидан фойдаланиш соҳасида рухсатномалар бериш жараёни тезлашади.\nАнжуманда малакали кадрлар тайёрлаш, соҳага чет эл инвестицияларини жалб этиш борасида ҳам фикр-мулоҳазалар билдирилди.


Ҳўқанди латифда янги театр - UzTV New York, Inc.\nҲўқанди латифда янги театр\n01/24/2014 | Filed under: CULTURE,UZ TV NEWS | Posted by: "Uzbekny" muxbiri\nҲўқанди латифда 2013 йилдан “Қобилиятли болалар” номли ёш томошабинлар театрига асос солинди.\n– Биз қобилиятли ёшлар, истеъдодли йигит-қизларни тўплаб, ижодий жамоа туздик, – дейди театр бадиий раҳбари Рустамжон Ҳусанов. – Умидли санъаткорларга Мадаминжон Жўраев ижодий маслаҳатлар бериб, халққа манзур бўладиган спектаклларни саҳналаштиришга киришди. Янги театрда “Устоз ва шогирд”мактаби талаблар даражасига кўтарилди.\nСанъат фидойиларининг саъй-ҳаракатлари билан Шарль Перронинг қаламига мансуб “Қизил қалпоқча” эртаги асосида “Қизил қалпоқча”нинг Ўзбекистондаги саргузаштлари” номли саҳна асари яратилди. Барчани дўстлик ва иноқликда яшашга, болаларни эса ватанпарварлик руҳида тарбиялашга чорловчи бу спектакль томошабинлар томонидан яхши кутиб олинди.\nТеатр ижодий жамоаси М.Жўраевнинг “Набирагинам”, И. Турсуновнинг “Муқаррар ажал” ҳамда М.Жўраев ва З.Мамажовларнинг “Войдод Майсара ёки Ҳўқанддаги ҳангома” номли асарларини ҳам саҳнага олиб чиқди. Бунда катта меҳнат тажрибасига эга бўлган устозлар – маданият ходими Ҳусанжон Эшматов ва 5-мусиқа ва санъат мактаби директори Саидаҳмад Саидалиевларнинг ҳиссалари ҳам катта.\nТеатр шаклланганига эндигина 8 ой бўлди. Лекин бу ижодий жамоанинг санъат оламидаги қадами дадил ва қутлуғ. Ҳозирнинг ўзида ёш ижрочилардан Шуҳрат Тўронов, Виктория ва Лилия Бўронова, Рустам Ҳусанов, Азизжон Мўйдиновлар томошабинларнинг меҳр-муҳаббатларини қозонишган. “Қўқон ёғ-мой”, “Қўқон донмаҳсулотлари”, “Фарғона геофизика” ОАЖ ларида намойиш этилган спектакллар томошабинлар томонидан илиқ кутиб олинди.


Самарқанддаги боғчада ёнғин содир бўлди - EFFECT.UZ\n. 16:35 | 04.10.2021\nБугун, 4 октябрь куни соат 14:36 да Самарқанд вилояти Фавқулодда вазиятлар бошқармасига Самарқанд шаҳар Бағдод кўчасида жойлашган мактабгача таълим муассасаси ошхонасининг том қисмида ёнғин содир бўлди. Бу ғақда ФВВ матбуоаётганлиги тўғрисида хабар келиб тушган.\nМаълум бўлишича, воқеа жойига 3 та ёнғин-қутқарув экипажи соат 14:40 да етиб борган ва ёнғин соат 15:06 да ўчирилган. Ҳодиса оқибатида ошхонанинг 30 кв.м майдонда том қисми ёнғиндан зарарланган.\nҲодиса оқибатида жабрланганлар йўқ, тарбияланувчилар бинодан ўз вақтида эвакуация қилган. Ҳозирда ёнғиннинг келиб чиқиш сабаби ва моддий зарар миқдори аниқланмоқда.\n“Номимдан кимдир имзо қўйиб кетган... Кунига 40кг кўмир етмайди, 2 млн.га ўтин олсак, 15 кунга етади холос...”


Ўзбекистон касаба уюшмалари Федерациясининг Наманган вилоят кенгаши расмий сайтиMart from 2018 from\nБошланғич касаба уюшмаларига кўргазмали амалий ёрдам берилди\n2018 йил 29 март куни тармоқ тизимидаги касаба уюшмалари ташкилотлари фаолиятини устав талаблари бўйича ташкил этиш, бошлангич касаба уюшма ташкилотларига амалий ёрдам бериш, ўзаро тажриба алмашиш борасидаги фаолиятни такомиллаштириш мақсадида Наманган шахрида вилоят семинари ўтказилди. Семинарга шахар, туман кенгаши раислари 2 нафардан бошлангич касаба уюшма ташкилоти раислари вилоят касаба уюшмалари ташкилотлари бирлашмаси ташкилий ишлар, ижтимоий-химоя […]\nМеҳнат муҳофазаси бўйича кўрик-танлов ўтказилди\nКейинги йилларда касаба уюшмалари тизимида кечаётган ислоҳотлар меҳнат муҳофазаси соҳасини янада такомиллаштириш вазифасини кун тартибига чиқармоқда. Зеро, ҳар қандай касб эгаси ўз иш ўрнининг хавфсиз бўлишини, етарли шароит ва имкониятларга эга ташкилот, корхона ва муассасада фаолият юритишни хоҳлайди. Айни талаблар тўла бажарилгандагина мутахассис касбининг моҳир устаси сифатида шакллана олади. Шу тамойилни тарғиб қилиш мақсадида Ўзбекистон […]\nМеҳнат муҳофазаси:ХАВФСИЗ ҲАЁТ АСОСИДИР\nМеҳнат муҳофазаси юзасидан ўрганишлар, касаба уюшмасининг бу борадаги тавсиялари баъзан айрим иш берувчиларга шунчаки қоғозбозликдек туюлади. Бироқ бу ишларнинг ортида ходимларнинг хавфсиз ҳаёти, оилаларнинг тотувлиги, бутунлиги туради. Чунки биргина бахтсиз ҳодиса туфайли шикастланиш ёки ўлимнинг ўрнини суғурта бадали билангина тўлдириб бўлмайди. Чунки оила аталмиш қўрғонда кўплаб муносабатлар моддийлик эмас, маънавий ришталар асосига қурилади. Болаларнинг […]\nНорин туманида мактаб директорлари ва мактабгача таълим муассасалари раҳбарлари ўртасида “Спорт — саломатлик гарови” шиори остида мусобақа ўтказилди. Қатнашчи эркаклар мини футбол, аёллар эса воллейбол бўйича жисмоний имкониятларини синовдан ўтказишди. Мусабақани ўтказишдан мақсад раҳбар ходимлар ўртасида жисмоний фаоллик ва аҳилликни тарғиб қилишдан иборат эди. Зеро, жисмонан тетик кишининг ақли теран, мулоҳазаси кенг бўлади. Бундай раҳбар […]


Аввалги саволимдаги ҳолат\n17:17 / 26 май | Shohista | 230\nАссалому алайкум! Аввалги саволимда отам жуда катта жанжалар остида ойимга телефонларидан талоқ қилдим деб айтганларини ёзгандим. Сизлардан "Неча марта айтганлар" деб савол келди. Отам ўшанда "3-талоқ қўйдим,10-талоқ қўйдим" деганлар. Буни йўли борми? Ота-онам бирга бўлишини онам битта ўзлари қолиб кетишларидан қўрқаман.\n– Ва алайкум ассалом! Уларга уч талоқ тушиб бўлган. Бирга яшашлари ҳалол эмас. Қайтариб олдим билан иш битмайди. Сиз улар зинода яшаб дўзахга тушишларидан қўрқинг. “Кифоя” китобида қуйидагича келади:\nЭр киши ўз аёлини бир талоқ ёки икки талоқ қилса, қайтадан ярашиши мумкин. Аммо уч талоқ қилгандан кейин ўша эр учун у аёл вақтинчалик ҳаромга айланади. Қуръони Каримнинг ҳукмига биноан, у аёл (идда ўтириб) бошқа эрга тегиб, бу эри билан табиий ҳолатда ўлим ёки талоқ туфайли ажрашгандан кейингина (яна идда ўтириб) биринчи эрга никоҳи ҳалол бўлади. Бунинг учун, албатта, у аёл иккинчи эр билан эр‑хотин бўлиб яшаши шарт. Иккинчи эр жинсий алоқага қодир эмас киши бўлса, аёл қайтадан биринчи эрга ҳалол бўлмайди. Никоҳ тўғри никоҳ бўлиши ҳам шарт қилинган. Валлоҳу аълам!\nДори чигандим каффорот вожибми\nИлмий журналларда чоп этиладиган мақолалар\nҳалок ва ҳаром ҳакида\nУйдан хайдалиш хам талоқ ўрнида ўтадими?\nШу ҳолда ит боқишим мумкинми?\nИшхонадаги пул муомаласи\nТили дудуқ одам намози\nСабила исми ҳақида\nИсломий каналларда рекламалар


ЎзА - Маърифат ва маънавият — метиндек мустаҳкам қалқон\n23.04.2018 08:05 Чоп этиш версияси\nМаърифат ва маънавият — метиндек мустаҳкам қалқон\nҲеч эътибор берганмисиз, оддий данакдан тортиб тухумгача, ёнғоқдан кокос мевасигача, ҳатто Ер шарининг ҳам ўз қобиғи бор. Нега? Чунки пўстлоқ мағиз ва меваларни чанг-ғубордан, турли ҳашаротлардан асрайди. Сайёрамизни ўраб турган ҳаво қобиғи эса она заминизни бало-офатлардан, ультрабинафша нурлардан, астероидлардан ҳимоя қилади.\nХўш, табиатнинг бу илоҳий мўъжизаларини ҳар куни, ҳар қадамда кўрамиз, кузатамиз-у нега бундан хулоса чиқариб яшамаймиз? Бутун борлиқ, атрофимиздаги олам бизга қандай яшашни, ёшларга қай йўсинда тарбия беришни, уларнинг турли таҳдидларга қарши маънавий иммунитетини оширишдан сабоқ бераётгандек гўё.\nАждодларимиз фарзанд таълим-тарбиясига миллат келажаги учун қайғуриш, бахтли-саодатли умр кечириш, ўзгаларга тобе бўлишдан ҳимояланиш, бир сўз билан айтганда, ҳаёт-мамот масаласи сифатида қараган. Бунинг натижасида маърифат ва маънавият, маданият тарбиянинг метиндек мустаҳкам қобиғига айланиб, буюк мутафаккирлар етишиб чиққан.\nБугунги шиддаткор ахборот асрида, мафкура полигонлари ядро полигонларидан ҳам кўпроқ кучга эга бўлиб бораётган, инсон онгу шуурини эгаллашга уринишлар кучайган бир пайтда ёшларни ижтимоий тармоқларнинг хавфу хатаридан қай тарзда асраган маъқул?\nҲушёрлик ҳамиша зарур\nБуюк давлат арбоби Маҳатма Ганди: “Уйимизга тоза ҳаво кириши учун деразаларни очсак, шабада билан бирга чанг, ғубор ва довуллар ҳам ёпирилиб кириб келади. Бизни безовта қилади, ҳатто талафот ҳам етказиши мумкин”, деган эди.\nДарҳақиқат, бугунги дунёда кечаётган интеграциялашув жараёнида ахборот оқимлари шу қадар кўпайиб кетдики, ўсмирлар у ёқда турсин, ҳатто ақлу ҳушини йиғиб олган кишилар ҳам интернетдаги хабарларнинг қайси тўғрию қайсиси нотўғри эканини ажратишга қийналишяпти. Бундай шароитда катта тажрибага эга кишилар ёшларга йўл-йўриқ кўрсатишлари мақсадга мувофиқдир.\nТарбияда бўшлиқ бўлмасин\nПсихологларнинг таъкидлашича, ўсмирлик болалик даври тугаб, катта ҳаёт остонасига қадам қўйишнинг, унга мослашишнинг мураккаб палласи ҳисобланаркан. Шу боис ҳар бир ота-она фарзандига жуда катта маънавий далда бўлиши керак. Қанийди оталар ўғиллари билан, оналар эса қизлари билан яқин дўст, ҳамфикр, сирдош бўлишса. Афсуски, айрим оила бошлиқлари ўғилларининг тарбиясини уй бекасининг зиммасига юклаб қўя қолишади. Ўзлари эса чойхонадан бери келишмайди. Бу нотўғри. Ахир, ўғилга бериладиган тарбияни она, қизга бериладиган тарбияни эса ота эплай олмайди-ку.\nДарвоқе, вояга етмаганлар томонидан содир этилаётган жиноятлар таҳлил қилинганида, уларнинг аксарияти оиласида ота ёки онанинг меҳрига тўймай ўсаётгани, уларнинг тарбиясидан бебаҳра улғаяётгани аёнлашди.\nЭнди бир тасаввур қилиб кўрайлик. Бола ўзи муҳтож бўлган нарсаларни оиласидан — бобоси-бувиси, ота-онаси, ака-укасидан тополмаса бошқа жойдан қидиришга уринади. Маънавиятидаги бўшлиқни тўлдириш илинжида кўчага чиқиб “дўстлар” орттиради. Табиийки, ҳали яхшилик ва ёмонликни, эзгулик ва ёвузликни, оқу қорани ажрата ололмайдиган ўсмир яхши гапирган одамнинг пинжига киради. Шуниси жуда хавфли.\nПрезидентимиз Шавкат Мирзиёев Ўзбекистон Республикаси Конституцияси қабул қилинганининг 24 йиллигига бағишланган тантанали маросимдаги маърузасида: “Бугунги тез ўзгараётган дунё инсоният олдида, ёшлар олдида янги-янги, буюк имкониятлар очмоқда. Шу билан бирга, уларни илгари кўрилмаган турли ёвуз хавф-хатарларга ҳам дучор қилмоқда. Ғаразли кучлар содда, ғўр болаларни ўз ота-онасига, ўз юртига қарши қайраб, уларнинг ҳаётига, умрига зомин бўлмоқда.\nБундай кескин ва таҳликали шароитда биз ота-оналар, устоз-мураббийлар, жамоатчилик, маҳалла-кўй бу масалада ҳушёрлик ва огоҳликни янада оширишимиз керак. Болаларимизни бировларнинг қўлига бериб қўймасдан, уларни ўзимиз тарбиялашимиз лозим”, дея таъкидлаган эди.\nДарҳақиқат, тарбияда танаффусга асло ўрин йўқ. Бунинг учун энг самарали йўл ёшлар ўртасида китоб мутолаасига иштиёқни кучайтириш керак. Қўлида смартфон ёки планшет эмас, китоб тутган боланинг дунёқараши кенг, тафаккури юксак бўлади, турли ўйинлар гирдобига тушмайди. Зеро, теран тафаккурли, маърифатли ва юксак маънавиятли авлодни ҳеч ким енга олмайди.


Акциядорлик жамияти – хорижий инвесторнинг улуши 15%ни ташкил этадиган инвестиция фонди 2017 йил якунлари бўйича дивидендларни тўламоқчи.\nХорижий инвестор – Россия фуқаросининг АЖ – ЎзР резиденти акциялари бўйича дивиденд тарзидаги даромадлари солиқ солишдан озод қилинадими?\n– Йўқ, хорижий инвестор – Россия фуқароси – ЎзР норезидентига тегишли акциялар бўйича дивидендлар тарзидаги даромадлар солиқ солишдан озод қилинмайди.\nДивидендларга халқаро шартномаларни ҳисобга олган ҳолда тўлов манбаида солиқ солинади.\nЖисмоний шахс – Россия фуқароси – ЎзР норезидентига солиқ солиш Ўзбекистон Республикаси ва Россия Федерацияси Ҳукумати ўртасида даромаддан ва мулкдан олинадиган солиқларнинг иккиёқлама қўлланилишига йўл қўймаслик тўғрисида битим (Москва, 2.03.1994 йил, 27.07.1995 йилдан кучга кирган) билан тартибга солинади. ЎзР норезиденти – РФ фуқаросига тўланадиган дивидендларга, башарти ундириладиган солиқ дивидендлар ялпи суммасининг 10%идан ошмаса, Ўзбекистонда солиқ солиниши мумкин (Битимнинг 10-моддаси).\nЎзбекистонда 2018 йил учун белгиланган дивидендлардан солиқ ставкаси 10%ни ташкил этади (29.12.2017 йилдаги ПҚ-3454-сон қарорнинг 3-банди). Дивидендларга тўлов манбаида солиқ солинса, жисмоний шахс – ЎзР норезиденти уни Россияда чегиришга ҳақли бўлади.\nРФ Молия вазирлиги ёки у ваколат берган вакил томонидан берилган жисмоний шахснинг Россия Федерациясидаги резидентлиги далилини тасдиқловчи ҳужжат тақдим этилганда даромад тўлов манбаида солиқни ушлаб қолмаган ҳолда тўланади (Солиқ кодексининг 155-моддаси 12-қисми).


“Атлетико” Европа Суперкубоги – 2018 соҳиби. Кимга зарар?\nКиритилган сана: 2018-08-20 16:24\n“Атлетико Мадрид” Европа Суперкубоги – 2018 соврини учун кечган баҳсда ҳамшаҳарлари “Реал Мадрид”ни 4-2 ҳисобида доғда қолдирди.\nДиего Симеоне шогирдлари ўйинни стартини ажойиб тарзда бошлашди. Коста 60 сония тўлиб улгурмасидан дарвозабон билан яккама-якка вазиятни яратди ва нишонга олишда адашмади. Бироқ “қироллик клуби” биринчи бўлимда Карим Бенземанинг голи эвазига мувозанатни йўққа чиқарди.\n“Реал” иккинчи бўлимда Серхио Рамоснинг пеналтидан урган голи эвазига ўйинни ютадиган кўринишда эди. Бироқ катта саҳнага яна Диего Коста чиқди. Ўйин тугашига 10 дақиқача қолганида дублини киритди ва ўйин қўшимча таймлар билан давом этди.\nҚўшимча таймларда Хулен Лопетеги шогирдлари ўзларига ўхшамади. “Матросчилар” эса Саул ва Кокеларнинг голлари эвазига ҳисобни йирик кўринишга олиб келди ва ўз тарихларида учинчи бор Европа Суперкубоги соҳибига айланди.\nШу билан бирга, янги бош мураббий Лопетеги Зиданнинг саккиз ўйинлик финал учрашувларидаги ғалабали сериясини тўхтатишга мажбур бўлди.\nҚуйида ушбу учрашувнинг натижаси кимга фойда-ю кимга зарарлиги борасида мулоҳаза юритамиз.\nФойда: Диего Коста


ИИВ: Ўзбекистонда жиноятчилик 10 ойда 35,7 фоизга камайди\n18:42 / 30.11.2018\nЎзбекистонда 2018 йилнинг 10 ойидда жиноятчилик 2017 йилнинг шу даврига нисбатан 35,7 фоизга камайишига эришилди. Бу ҳақда Тараққиёт стратегиясида бўлиб ўтган матбуот анжуманида ИИВ Жамоатчилик ва ОАВ билан алоқалар бошқармаси бошлиғи, генерал-майор Қутбиддин Бурҳонов маълум қилди, деб хабар қилмоқда Kun.uz мухбири.\n«2018 йилнинг ўтган 10 ойи мобайнида республикада жами 38 минг 445та жиноят рўйхатга олинган бўлиб, аввалги йилга нисбатан 21 минг 335тага ёки 35,7 фоизга камайишига эришилди», - деди генерал-майор Бурҳонов матбуот анжуманида.\nФуқароларга қулайликлар яратиш, ички ишлар органларини аҳолига яқинлаштириш орқали жиноятчиликка қарши курашиш ишлари ва ҳуқуқбузарликлар профилактикасини тизимли ташкил этиш мақсадида ички ишлар бўлимларидан олисда жойлашган аҳоли пунктларида қўшимча 175та ички ишлар бўлинмалари ва 824та таянч пунктлари ташкил этилди.\nПрофилактика инспекторлари сони 1102 нафарга оширилди. Вазирлик ҳузурида Тергов департаменти, жойларда эса, суриштирувчилар институти шакллантирилди.\nШу вақтгача 1562 шахс Ўзбекистон фуқаролигига қабул қилиниб, уларга Ўзбекистон республикаси фуқаролик паспортлари топширилган.\nЙўл ҳаракати хавфсизлиги хизмати ходимлари томонидан 2018 йилнинг 10 ойида 3 млн 124 минг 266та қоидабузарлик аниқланиб, тегишли чоралар кўрилган.


Девкор – HURRIYAT\nБўстонлиқдаги Оқтош санаторийси ҳовлисига кириб боришда ХIХ аср охирида экилган, ёши юздан ошиб кетган бир неча улкан толлар, теракларга кўзингиз тушади. Танасига қўл етмайди. Аммо ҳўв юқорида, осмоннинг ҳар томонига қараб қулоч ёйган бешлаб-олтилаб шохлари борки, улардан ҳар бирининг ўзи биз билган дарахтлардан катта. Бу тол, бу теракларни, уларнинг салобат билан гуркираб турганини кўриб, ҳавасингиз келади.\nЎзбек бадииятининг такомиллашиб, бугунги даражага етиши замирида неча ўнлаб фидойи инсонларнинг бир умрлик меҳнатлари ётибди. Лоақал яқингинада кечган ХХ юзйилликни олиб қарасангиз, Ҳамза, Фитрат, Абдулла Қодирий, Чўлпон, Ғафур Ғулом, Ойбек, Мирзакалон Исмоилий, Миртемир, Асқад Мухтор, Озод Шарафиддинов, Эркин Воҳидов, Абдулла Орипов каби ва улар қаторидаги бошқа улуғ сўз санъаткорларининг қутлуғ номлари ёдимизга келади. Адабиётимизни улар ижодисиз тасаввур қилиб бўлмайди.\nБир умр ўзбек маърифати учун хизмат қилиб келаётган атоқли сўзшунос Иброҳим Ғафуров ҳам ана шулардан бири. У киши қўл урган ҳар бир соҳа кўп: мунаққидлик, муаллифлик, муҳаррирлик, мутаржимлик, сиёсат мардуми эканлиги, муаллимлик, маданият арбоби… Домланинг фаолияти қамровининг кенглиги, ботинининг теранлиги ҳақида ўйлаганимда, бояги Оқтош оғочлари ёдимга тушади. Шунча соҳанинг ҳар бирида Иброҳим ака бир ижодкор амалга ошириши мумкин бўлган ишларни уддалаб келаётибди.\nАдиб дастлаб танқидчи сифатида танилди. Унинг олтмишинчи-саксонинчи йиллардаги адабий ҳаёт ҳақида катта меҳр, синчковлик билан ёзган танқидий мақолалари тилга тушди. Айнан Озод Шарафиддинов ва айнан Иброҳим Ғафуров, мана шу икки мунаққид, адабий танқид ҳам ижод тури экани, мунаққид эса бадиий асарнинг жандарми ва қозикалони эмас, балки жонкуяр иштирокчиси эканини узил-кесил далиллаб беришди.\nИброҳим Ғафуров бу билан қаноатланмай, Шайхзода, Зулфия сингари бир неча машҳур шоирлар ҳақида алоҳида китоблар чоп эттириб, уларнинг сўз санъатимиздаги ўрнини ишонарли тарзда исбот қилди.\nХудди ўша олтмишинчи-саксонинчи йиллардан Иброҳим Ғафуровнинг таржимонлик ижоди ҳам бошланди. Дастлабки йирик таржималаридан бўлмиш Э.Хемингуэйнинг “Чол ва денгиз”, “Алвидо, қурол!” асарлари орқали адиб Хемингуэй билан бизни таништирди. Таништирибгина қўймади, балки шу таржималари орқали ўзбек сўз санъатига Ғарб адабиётига хос янги услубни ҳам олиб кирди – бунгача бизда “телеграф” (тўғрироғи, телеграмма) тарзидаги жумлалар тузиш расм бўлмаган эди.\nОрадан йиллар ўтиб, Иброҳим Ғафуров улуғ француз адиби Мопассан асарларини ўзбекчалаштиришга қўл урди. Она тилимизда “Ҳаёт” қиссаси, “Азизим” романлари пайдо бўлди.\nГап у ёки бу адибнинг қайси-қайси асарларини таржима қилгани устида эмас. Иброҳим Ғафуров қайси бир асар таржимасига қўл урса, унинг ботинига кира олади, ички руҳини юзага чиқаришга интилади. Чунончи, Мопассаннинг “Bel-Ami” деган романини русчадан (“Милый друг”) она тилимизга “Азизим” деб ўгирди. Асар босилиб чиққач, бир талай таржима илмининг “билағон”лари уни “Ёқимли дўст” деб атагани маъқул эди, мутаржим ўзбошимчаликка йўл қўйган, деб эътироз билдирдилар. Ҳолбуки, ўзбек адиби асар воқелигига теран кириб боргани ва, айни дамда, она тилимизнинг миллий табиатини нозик ҳис этгани учун сўзма-сўзликдан қочган. Асар қаҳрамони муғамбир, олифта Дюруага ҳамма “Милый друг!” деб мурожаат қилади, русларда ҳам дўстига “Милый друг!” деб хитоб қилиш табиий. Бироқ ўзбеклар бировга “Ёқимли дўст!” деб мурожаат қилмайди-ку? Иброҳим ака бу мурожаатни табиий равишда юзага чиқариб, “Азизим!” калимасини топган, бунинг натижаси узукка кўз қўйгандек ярашимли бўлган.\nИ.Ғафуров таржимонлик қилишдан ташқари, бу юксак санъатнинг илмий-назарий масалалари билан ҳам обдон шуғулланди – Жаҳон тиллари университети талабаларига олиймақом санъат сирларини ўқитди, маъруза ўқиш билан чекланмай, талабалар учун таржима бўйича дарслик яратиб берди. Унинг “Таржимашунослик мутахассислигига кириш” ўқув қўлланмаси (2008), “Таржима назарияси” (Н. Қамбаров билан, 2012) дарсликлари ана шу тариқа юзага келди. Бу билан ҳам чекланмай, ХХ асрда фаолият юритган ўзбек таржимонлари, уларнинг ижодий ҳаёти, адабий ижоди ҳақида катта, мукаммал бир тадқиқот яратиш фикрига келиб, шу тадқиқотдан фрагментлар тарзида бир қанча мутаржимлар ижоди тўғрисида салмоқли мақолалар эълон қилди, “Таржима эстетикаси” сингари ўнга яқин йирик мақолаларида эса бугунги ўзбек таржимачилигининг муҳим, долзарб масалалари борасида ўз фикр ва қарашларини тақдим этди.\nИброҳим Ғафуров деганда бугунги ўқувчи Айтматов, Мопассан, Достоевский, Хемингуэй, Ницше, Маркес каби жаҳон адабиёти салафларини ўзбек тилида сўзлатган моҳир сўз устасини кўз олдига келтиради. Биргина Жойснинг “Улисс” романи мисолида бу таржималарга баҳо берадиган бўлсак, профессор Муҳаммаджон Холбековнинг бир эътирофини айтиш кифоя. “Ҳатто инглиз тилини мукаммал ўрганган таржимон ҳам Иброҳим Ғафуров таржимасидан устунроқ таржима яратолмайди, – деб ёзган эди М. Холбеков. — Иброҳим Ғафуровнинг ўзбек таржимачилиги ривожига қўшган ҳиссаси уни “Улисс”дек дунё адабиётининг шоҳ асари билан бойитди, ўзбек китобхонига уни тортиқ қилди”.\nБу гапни “Зардушт таваллоси” (Ницше) ҳақида ҳам, “Тоғлар қулаганда” (Айтматов) ҳақида ҳам, бошқалари хусусида ҳам худди шундай ишонч билан айтиш мумкин.\nИброҳим Ғафуров таржималарининг энг муҳим жиҳати унинг бадииятида, деб айтсак, бу тўғри, аммо бир ёқлама баҳо бўлар эди. Асосий гап шундаки (буни у ўгирган муаллифларнинг номи ҳам кўрсатиб турибди), Иброҳим ака у ёки бу роман ё қиссани эмас, дунё адабиётининг энг мураккаб, бизда ҳали ўхшаши кўрилмаган асарларни таржима қилади, ҳар қандай тафаккур товланишларини ўзбек тилида ифода қилиш мумкинлигини исбот қилади, уларни бадиий оламимизга, ўзбек адабиёти майдонига олиб киради, сўз санъатимиз хазинасини энг нодир олмослар билан бойитади, ўзи эса жаҳон адибларининг энг улкан паҳлавонлари билан бажонидил беллашувга тушади. Бирон марта йиқилгани ёки панд еб қолгани йўқ. Иброҳим ака катта тиражда чиқиши аниқ бўлган ҳар қандай асарни эмас, аксинча, оддий таржимон қўлга олишга ҳам журъат эта олмайдиган, услубан ё шаклан ўта мураккаб, демакки, “ҳазм” этиш ҳам осон бўлмайдиган асарларни ўгиради – биз бу борада “андак бадхатроқмиз”, деб ер чизадиган халқлардан бири бўлиб қолмаслигимиз ғамини ейди. Оқибат, ўзбекнинг қўлига улуғ бир асар етиб боради; лисоний-услубан мукаммал эканлигига кўра эса у она тилимизнинг муаззам бир обидасига айланади. Шу қадар муҳташамки, ҳали-бери нурамайди. Ана шулар ҳақида ўйларканман, бу фидойи сўз мардумининг салафлари – ўтган улуғ мутаржимлар ижоди ҳам ёдимга келади… йўқ, ҳеч бирови миллат маърифатини сақлаб қолиш, бунинг учун ҳуда-беҳуда асарларга қўл урмасликни принцип даражасига кўтаришда Иброҳим Ғафуровга тенг кела олмас экан – қаҳрамон адибимизнинг ҳаётий аъмоли, ўз олдига қўйган мақсадлари шу қадар улуғ!\nҲамма ўзини бозор иқтисодиётига мослаштираётган, “така бўлсин – сут берсин”, тарзида моддий манфаатнинг ошиғи бўлиб бораётган бир замонда ўзбек адабиётини жаҳон бадииятининг энг тоза булоқларидан оқаётган обиҳаёт билан сероб этишдан толмаётган Иброҳим акани мен… Сизифга – юнон асотирларининг улуғ қаҳрамонига ўхшатгим келади. Сира чарчамайди, бир зум бўлсин – тинмайди, ҳар гал улкан бир харсангни думалатиб, чўққига олиб чиқади. Бундай кишини девкор деб атайдилар.\nИброҳим Ғафуров таржималари инжа ёғдулар билан товланади, ўқиган одамнинг кўнглини ёруғ ҳисларга тўлдиради. Менга, бу адиб маҳоратининг сири нимада, деб савол беришлари мумкин. Сири кўп: жаҳон адабиётидан кенг бохабарлик, мунаққид сифатида, ҳар бир асарни заргарнинг тарозисидай аниқ баҳолай олиш, бадиий маҳорат, синчковлик… Шулар билан бирга, бизга Иброҳим акадаги сўз туйғусининг кучлилиги, сўзни ўзи учун хобби даражасига кўтарганлиги, айниқса, қадрли. Адиб қачон, қай вазиятда бўлмасин, сўз қидиради, сўз топади. Президентимиз Шавкат Мирзиёев “Биз Эркин Воҳидов билан кечалари кўп масалалар ҳақида гаплашардик. У киши “Агар ўзбек тилининг бойлигини, чиройини билишни хоҳласангиз, Иброҳимжонга мурожаат қилиш керак”, деб айтарди, дейди.\nШунинг учун Иброҳим Ғафуровнинг ёзганларида – у илмий мақолами, ё бадиий таржима – ўзбек сўзлари яйраб-яшнайди, барқ уради.\nБундан етти-саккиз йиллар аввал Жиззах университетида ўтказилган Республика таржима кенгашида қатнашар эканмиз, танаффусда университет ҳовлисида айланиб юриб, Иброҳим ака туйқусдан менга “Шавкатмаоб” деган сўз бор, биласизми? – деб сўраб қолди. “Ҳа”, дейишнинг ўзи кифоя эмас-ку бундай чоғда! Хайриятки, ёдимга “саодатмаоб” деган сўз келиб қолди. Шундан сўнг она тилимиздаги ноёб сўзлар, уларнинг таржима асносида нечоғлик асқотиши тўғрисида роса суҳбат қилган эдик.\nИброҳим Ғафуров ўзбек адабиётида “мансура” деган жанрга асос солди ва уни асослаш учун яйраб-яшнаб ижод қилди.\nБобораҳим Машраб, Амин Умарий сингари улуғ ижодкорларимиз ҳақида ниҳоятда гўзал, ниҳоятда маърифий ҳикоялар битди.\nМустақилликнинг дастлабки йилларида Иброҳим Ғафуров “Миллий тикланиш” партиясининг асосчиларидан бўлди ва шу номдаги газетага асос солди. Талай йиллар давомида битта ўзи (бошқа ходим олишга маблағ бўлмай), оғир иқтисодий шароитларга қарамай, уни чоп эттиришга муваффақ бўлди.\nАммо барибир, Иброҳим Ғафуровни бизнинг авлод дастлаб танқидчи сифатида таниган. Шунданмикин, мен ҳали ҳам адибни, аввало, мунаққид деб қабул қиламан. Бунинг ўзига яраша яна бир сабаби ҳам бор. Гап шундаки, 1998 йилда Республика Байналмилал марказида Чингиз Айтматовнинг етмиш йиллиги ўтказилган эди. Анжуманни бошқараётган Одил Ёқубов Қирғизистоннинг ўша пайтдаги элчиси Ботирали Сидиқовни минбарга таклиф этди-да, кейинги сўзни Ибройимжондан эшитамиз, деб эълон қилди. Бироздан сўнг Иброҳим ака Чингиз Айтматов ҳақида қирқ дақиқалар чамаси… бир маъруза қилди! Ишонсангиз, бу Айтматов ижоди, унинг туб моҳияти ҳақида улкан бир кашфиёт эди. Олим Маркес, Борхес, Достоевский каби жаҳон адабиётининг ўнга яқин классиклари билан бирма-бир қиёслаб, Чингиз оға асарларининг улардан тафовути ва… устун жиҳатларини бирма-бир далиллаб берди. Биз-ку, биз, аммо раёсатда ўтирган Қирғизистон элчиси, профессор Ботирали Сидиқов ҳам қирғиз адиби ижодининг бу қадар теран таҳлилига оғзи ланг очилиб қулоқ солиб, Ўзбекистонда Чингиз Айтматов ижодининг бу қадар катта билимдонлари борлигига имон келтириб, бир ўзбек олими улуғ адиб асарларини бунчалар эъзозлаётганига, фикрларини зўр академик даражасида пухта далиллаётганига лол қолиб ўтирар эди.\nИброҳим Ғафуров фақат ўзбек адабиёти бўйича эмас, жаҳон сўз санъатининг ҳам заргар мунаққидларидан бири эканига ўшанда иқрор бўлган эдим. Бу яна қачон денг? Бу, Масковдаги рус “танқидчи”ларининг бир тўдаси Чингиз Айтматов номини эшитса, пешонаси тиришиб, улуғ адибнинг адабини бериб қўйиш учун бири олиб-бири қўйиб, унга ҳужум бошлаган йилларда бўлган воқеа – ўша ғаламисларга берилган кескин жавоб, пайтда, ўзбек адабиёти намояндаларининг бу масалага муносабати ифодаси ҳам эди.\nАдибнинг “Қуръон” таржималари ҳақидаги биргина мақоласини мутолаа қилишнинг ўзиёқ биз нақадар улкан аллома билан бир даврда, бирга яшаб турганимизни англашга кифоя қилади, деб айта оламиз. Иброҳим Ғафуров “Мангу латофат” китобида шундай деб ёзади: “Умрда шундай бир палла келади: донишмандлик палласи. Ақл чироғи равшан тортиб, равшан ёниб, равшан, ишончли зиё таратадиган палладир”. Умрининг ана шу мунаввар палласида Иброҳим Ғафуровнинг “Ўзбекистон қаҳрамони” унвонига сазовор кўрилиши ҳам бу миллат фидойисининг улуғ меҳнатларига берилган муносиб баҳо, ҳақли эътироф рамзи бўлди. Бу, айни пайтда, балки барча ўзбек мутаржимлари учун ҳам байрам. Зеро шу кунга қадар бирон таржимон, қанчалик юксак маҳоратга эга бўлмасин, қаҳрамонлик тугул, ҳатто “Халқ шоири” ё “Халқ ёзувчиси” унвони билан ҳам сийланмаган эди.\nШу кунларда оқсоқол адибимиз минг ойнинг юзини кўрди, энди икки мингинчи саноққа мансуб дастлабки ойлар шуъласида ижод қиляпти. Биз ҳам устозга янги-янги ижодий муваффақиятлар ёр бўлиб, қалбидаги минглаган ойларнинг ёғдуси билан бизни узоқ йиллар мунаввар қилишини тилаймиз.\nPrevious Яхшиликни кузатмайдилар\nNext Маънавиятимизнинг Иззат Султони


“Ўзбекнефтгаз”: Нефть ва газ объектларининг технологик қурилмалари ва муҳандислик коммуникациялари куз-қиш мавсумига тайёрланмоқда (Фото) — Teletype\n“Ўзбекнефтгаз”: Нефть ва газ объектларининг технологик қурилмалари ва муҳандислик коммуникациялари куз-қиш мавсумига тайёрланмоқда (Фото)\nХусусан, Шўртан нефть ва газ қазиб чиқариш бошқармасида бугунги кунга қадар 15 та технологик қурилма мукаммал таъмирланди ва 39 таси жорий таъмирланди. 1 та қозон, 480 метр электр тармоқлари, 2 та трансформатор подстанцияси, 280 метр кабель эстакадалар таъмирланди, 120 метр иссиқлик тармоқларини изоляция қилинди ва 605 метр сув тармоқлари мукаммал таъмирланди.\nШунингдек асосий муҳандислик коммуникацияларида қуйидаги ишлар амалга оширилган:\n• 2 та табиий газни цеолит ёрдамида олтингугуртдан тозалаш қурилмасида;\n• 2 та Амин ёрдамида газни тозалаш қурилмасида;\n• Пропан-бутан ажратиб олиш қурилмасининг 3та тармоғида;\n• Паст ҳароратли сепарациялаш ва конденсациялаш қурилмасининг 10та тармоғида таъмирлаш ишлари амалга оширилди;\n• “Шўртан” 1-, 2-сонли сиқув компрессор станцияларидаги 9та;\n• Шўртан бош иншоатидаги маҳсулот газини ҳайдаш сиқув компрессор станциясининг 6 та газ ҳайдаш агрегатларида регламент ишлари амалга оширилди.


26 ноябр 2020, Тошкент вақти: 03:33\nЎзбек мактабларидаги савод даражасининг яна бир кўргазмали далили доскадаги ëзувдир...\nШу кунда Европа мамлакатларидан бирида ўқишини давом эттираётган ўзбекистонлик Зафаржон яқинда Ватанда бўлиб, 2- синфда ўқийдиган қизчасининг дарсликларини варақлабди-да, улардан қатор хатолар топибди.\n“Эркин микрофон” билан боғланар экан, Зафаржон ўша хатолардан бири тўғрисида куюниб айтиб берди.\n- Бу дарслик она тили дарслиги. 2-синф китобида, шахсан мен ўзим ўзбек тилига кўпроқ эътибор бериб юраман. Ҳаттоки ўзим гаплашганимда русча сўзларни гапирмасликка ҳаракат қиламан, иложи борича грамматик қоидаларга эътибор қилишга ҳаракат қиламан. Шу сафар борганимда китобда, ўзбек тилида н ва г ҳарф бирикмалари бор. Худди шу ҳарф бирикмаларини бўғиндан бўғинга кўчиришда китобда ўта қўпол тарзда, жуда ҳам нотўғри шаклда кўрсатилган.\nОзодлик: Гап шу кундаги мактабнинг 2-синфи учун чиқарилган лотин ëзувидаги она тили дарслиги ҳақида кетаяпти-а?\n- Худди шунақа.\nОзодлик: Сиз мактабни қайси ëзувда битиргансиз?\n- Мен кирилл ëзувида битирганман. Лекин биз ўқиб юрганимизда лотин ëзуви ҳам ўқитилган.\nОзодлик: Мен буни сўраганимки, кирилл ëзувидаги қоидаларимиз билан лотин ëзувидаги қоидаларимиз фарқ қилар ва шунинг учун сиз кирилл ëзуви қонуниятларидан келиб чиқиб ëндашаëтганмикансиз деяпманда.\n- Йўқ, йўқ. Шахсан мен ўзим ўқиб юрганимда бутун республикада лотин ëзувига ўтиш бошланган эди. Бизлар ўша пайтда қўшимча тарзда лотин ëзувини ҳам ўрганганмиз. Мен шахсан ўзим лотин ëзувида ўзбек тилида мукаммал ëзиб, қоидаларини биламан мен.\nОзодлик: Энди конкрет мисолларда айтинг. Қандай хатоларни кўрдингиз?\n- Мана сизга мисол. Сиз ўзингизнинг фикрингизни айтинг бу мавзуга кўчмасдан олдин. Сингил деган сўзни қандай бўғинга ажратасиз?\nОзодлик: (кулиб) Ҳозир...\n- Сиз ўзингизнинг шахсий фикрингизни айтсангиз масалан. Менинг фикрим бўйича син олдинда қолади, гил кўчиши керак, тўғрими?\n- Бу лотин ëзувида ҳам, кирилл ëзувида ҳам шунақа. Ëзувнинг алоқаси йўқ бунга. Китобда нима ëзилган? Си олдинда ëзилган, нгил иккинчи бўғинга кўчирилаяпти.\nОзодлик: Лотин ëзувида нг бирикмасини кўчириш қоидаси қандай?\n- Лотин ëзувида ҳам, кирилл ëзувида ҳам н билан гни кўчириш қоидаси шундан иборатки, агар н билан г ҳарфий бирикмасидан кейин унли ҳарф келса, унда н билан г айрилади. Чунки н билан г алоҳида талаффуз қилинади. Агар н билан г ҳарфий бирикмасидан кейин ундош ҳарф келса, ана унда нг деган ҳарфий бирикма ҳосил бўлади. Ана ўшанда н билан г бўғин кўчишидан олдин қолади, қолгани кейинги қаторга кўчади. Масалан сингил. Бу ерда н билан г алоҳида талаффуз қилинаяпти. Н билан гдан кейин унли ҳарф келаяпти. Агар синглим бўлганида эди, н билан гдан кейин ундош ҳарф келаяпти. Унда н билан г олдинги қаторда қолиб, лим бошқа жойда кўчиши керак.\nОзодлик: Бу бирикма билан учраган хато биттагинами ëки кўп учратдингизми?\n- Бу бирикма билан учраган хато қоида қилиб кўрсатилган китобда. Мана шундай қилиб кўчирилади¸ деб қоида қилиб кўрсатилган. Жуда ҳам нотўғри грамматик қоида кўрсатилган, дейди Европа мамлакатларидан бирида ўқишини давом эттираётган ўзбекистонлик Зафаржон.


Toshloq.uz - Дилоромхон Аҳмедова: ОМАД 60 ЁШДА ҲАМ КЕЛАВЕРАР ЭКАН\nДилоромхон Аҳмедова: ОМАД 60 ЁШДА ҲАМ КЕЛАВЕРАР ЭКАН\n2021-07-16 17:15:25 106\nДавлатимиз раҳбари томонидан хотин-қизлар бандлигини таъминлаш, уларга имтиёзли кредитлар ажратиш борасидаги ташаббуси тез фурсатларда амалга киритилиб, унинг ортидан минглаб аёллар ўз бизнесларини бошлаб юборишди. Ўзига ишончи етарли бўлмаган хотин-қизларимиз ҳам ушбу мурожаатдан сўнг куч-ғайратга тўлишиб, тадбиркор бўлишга аҳд қилдилар.\nСаломатлиги туфайли хорижга кетишга мажбур бўлган суҳбатдошимиз Д.Аҳмедова узоқ йиллар Россия давлатида истиқомат қилган. Тирикчилик учун опа турмуш ўртоғи, фарзандлари билан тиним билмай меҳнат қилишди. Суҳбатдошимиз охирги йилларда трикотаж соҳасида ишлаб, унга бўлган эхтиёж юқорилиги боис, Ўзбекистонга қайтгач ишлаб чиқаришни йўлга қўйиб, ўзи тиккан маҳсулотларни Россияга экспорт қилишни ният қилган.\nЯхши ният–ярим давлат деганларидек, Дилоромхон опа жонажон она диёрига қайтди-ю, шу ишни бошлаш ҳаракатига тушди. Энг аввало туман “Ҳунарманд” уюшмаси раҳбари Г.Собировадан тадбиркорликни бошлаш йўл-йўриқларини ўрганди. Сўнг эса туман ҳокими ҳузурида бўлиб, ўз мақсад-муддаоларини ҳоким билан ўртоқлашди. Астойдил қилинган ҳаракатлар тез орада ўз самарасини кўрсатиб туман Халқ банкидан дастлаб тикув машиналари учун, кейин эса хом-ашё учун кредитлар ажратилиб, икки ой фурсат ичида ишлаб чиқариш йўлга қўйилди.\n- Асли олий маълумотли бошланғич синф ўқитувчисиман. Тақдир тақазоси билан ҳорижда бир қанча йил ишладим. Яхши яшадик, даромад қилдик, барибир ўз уйинг – ўлан тўшагинг экан. Бунга уйга қайтганимдан сўнг яна бир бор амин бўлдим, - дейди суҳбатдошимиз мамнуният билан. - Дастлаб ёшим туфайли тадбиркорликни бошлашга бироз чўчиган эдим. Бироқ туманимиз мутасаддиларининг қўллаб-қувватлагани менга куч бағишлади. Ҳозирда кўзлаётган марраларим, ниятларим жуда ҳам кўп.\nАйни кунларда Д.Аҳмедова маҳалласининг ишсиз келинларидан 6 нафарини иш билан таъминлади. Улар билан биргаликда соҳани обдон ўрганишиб, бозори чаққон маҳсулотларни тикиб, савдога чиқаришаётир. Қўли-қўлига тегмай чойшаб тикаётган Ҳамидахон Ҳомидова, Шоирахон Қодирова, Камолахон Ҳожибоева, Хуршидахон Қаюмовалар аслида моҳир тикувчилар эмас эди. Улар раҳбарлари Дилоромхон опанинг “Қўлингдан келади” дея, ишонч билан айтган сўзларидан илҳомланиб, тез фурсатда тикиш сирларини ўзлаштиришди. Бичиш борасида эса Зиёдахон Сулаймоновага тенг келадигани йўқ. Буюртмага қараб тикувчиларни ўз вақтида иш билан таъминламоқда.\nЖамоадаги аҳиллик, бир ёқадан бош чиқариб, ҳамфикрликда иш тутишларини англаш қийин эмас. Шу боисдан ҳам ишларида барака ва омад уларга ҳамроҳдек гўё. Дилоромхон опадаги ёшлардек фикрлаш ва шижоатни кўриб рости ҳавасимиз келди.


Опубликовано: 28.03.2017 18:15 | Автор: Авазбек Мўминов. Андижон шахар “Чинор” жоме масжиди имом хатиби | Печать | E-mail\nИлм талаб қилиш динимиздаги энг муҳим ва аввалги буйруқлардан бўлиб, Қуръондаги биринчи нозил бўлган оят ҳам илмга тарғиб қилиш билан бошланди. Илм ўз соҳибини юқори мартабаларга кўтариб, Роббисини яхшироқ танишга ва У Зотдан қўрқишга олиб боради.\nШунингдек, одамлар, жониворлар ва чорва ҳайвонлари орасида ҳам ҳар хил ранглилари бордир.\nБандалари орасида Аллоҳдан уламоларгина қўрқарлар. Ҳақиқатан, Аллоҳ қудратли ва мағфиратлидир.(Фотир, 28)\nИлм ўз эгасини улуғ мукофот бўлган жаннатга олиб боради. Абу Ҳурайра розияллоҳу анҳу ривоят қилади: Расулуллоҳ соллаллоҳу алайҳи ва саллам: “Ким илм талаби йўлига чиқса, Аллоҳ унга жаннат йўлини осон қилади”, дедилар. Муслим ривояти.\nРасулуллоҳ соллаллоҳу алайҳи ва саллам бошқа бир ҳадисларида шундай дейдилар: “Дунё ва охират яхшилиги илм билан, дунё ва охират ёмонлиги жоҳиллик биландир”. Расулуллоҳ соллаллоҳу алайҳи ва саллам бизларни кўп ҳадисларида илм олишга тарғиб қилганлар.Шулар жумласидан:\nМуоз ибн Жабал розияллоҳу анҳу ривоят қилади: Расулуллоҳ соллаллоҳу алайҳи ва саллам дедилар: “Илм олинглар, чунки Аллоҳ розилиги учун илм олиш савобдир, уни ўрганиш тасбеҳ, илм қидириш жиҳод, талаб қилиш ибодат, уни таълим бериш садақа, ўз аҳлларига етказиш, қурбат ҳосил қилишдир. Чунки илм ҳалол – ҳаромни ўргатувчи, жаннат йўлини кўрсатувчи, қабрдаги улфат, ёлғизликдаги ҳамсуҳбат, ғарибликдаги дўст, ҳурсандликка далолат қилувчи, оғирликда ёрдам берувчи, дўстлар олдида зийнат, душманга қарши қурол бўлади. Илм билан банда олий даражадаги яхшилар мақомига, дунёда подшоҳлар билан ўтиришга, жаннатда мўминлар билан билан бирга бўлишга эришади. Илм ҳақида фикр қилиш, рўза тутиш билан баробар бўлиб, уни музокара қилиш қиём яъни, кечаси намоз ўқиш билан баробардир. Илм билан силаи раҳм қилинади, ҳукмлар ечилади, ҳалол – ҳаром билинади, Аллоҳни танилади, итоат ва ибодат қилинади”.\nАбу Умома ал-Бохилий розияллоҳу анҳу дедилар: Расулуллоҳ соллаллоҳу алайҳи ва салламга бири обид, бирлари эса олим бўлган икки киши зикр қилинди. Шунда Расулуллоҳ соллаллоҳу алайҳи ва саллам дедилар: “Олимни обидга фазли мени энг пастларингизга бўлган фазлим кабидир”. Термизий ривояти.\nМусо алайҳиссалом муножотида шундай дейди:\n- Эй роббим сенга энг суюкли банда ким?\n- Илм талаб қилувчи олим.\nАли розияллоҳу анҳу дедилар: “Илм дарё, ҳикмат денгиз, уламолар дарё бўйида айланиб юрсалар, ҳакимлар денгиз ўртасида шўнғиб юрадилар, орифлар нажот кемасида сузиб юрадилар”. Яна дедилар: “Ким ўзини инсонларга имом деб билса, бошқаларга таълим беришдан олдин ўзига таълим берсин. Тили билан одоб беришдан олдин ўз сийрати билан одоб берсин”.\nАйтиладики – олим бу уммат табиби, дунё эса уммат касаллиги, агар табиб касалликни талаб қилса, бошқаларни қандай даволайди.\nНабий соллаллоҳу алайҳи ва саллам дедилар: “Умматимни ҳалокати икки нарсада, илмни тарк қилиш ва мол дунё жамлаш”. У зотдан амалларни афзали сўралганда шундай дедилар: “Аллоҳ учун илм ўқиш ва динида фақиҳ бўлиш”. У зотга яна савол қайтариб: “Эй Расулуллоҳ сиздан амал ҳақида сўрасам илм ҳақида жавоб бердингиз. Шунда у зот: Илм билан озгина амал сенга фойда беради, жаҳолат билан кўп амал сенга фойда бермайди” дедилар.\nАйтилади, ким ёшлигида илм олмаса, катта бўлганида юқорига кўтарила олмайди. Луқмони Ҳаким ўғилларига шундай насиҳат қилдилар: “Уламолар билан ўтир, уларга яқин бўл, Аллоҳ ерни осмон суви билан тирилтирганидек, қалбларни ҳикмат нури билан тирилтиради”.\nШаъбий (роҳматуллоҳи алайҳи) айтадилар: “Кимда икки хислат бўлса бу илмни талаб қилади. Ақл ва тақво. Агар тақволи бўлиб, ақлли бўлмаса, айтадики бу ишга фақат ақллиларгина эришади деб, уни талаб қилмайди. Агар ақлли бўлиб тақволи бўлмаса айтадики: бу ишга фақат тақволиларгина эришади деб уни талаб қилмайди. Бугунги кунда ақл ва тақводан бири бўлмаган ҳолда илм талаб қиладиганлардан қўрқаман”.\nАбу Юсуф (роҳматуллоҳи алайҳи) айтадилар: “Фарзандим вафот топди. Ўша куни Абу Ҳанифани (роҳматуллоҳи алайҳи) дарслари бор эди. Дарсларига қатнаша олмасликдан қўрқиб ўғлимнинг дафн маросимини бошқа одамга топширдим”.\nИлм олиш борасида юртимизда ибрат бўларли алломаларимиз жуда ҳам кўп. Улар жумласидан нафақат юртимизда балки бутун оламга машҳур бўлган Имом Бухорийдир. У киши ҳақларида Муҳаммад ибн Исҳоқ ибн Ҳузайма шундай дейдилар: “Бу дунёда ҳадис илми ҳақида Муҳаммад ибн Исмоилдан билувчироқ ва ёд олувчироқ бирор кишини кўрмадим.\nҲаттоки Бухорий билмаган ҳадисни бу ҳадис эмас дейиларди”. Бухорий ўзлари айтадилар: “Юз минг саҳиҳ, икки юз минг саҳиҳ бўлмаган ҳадисни ёд олдим. Саҳиҳ китобимга бир ҳадисни ёзишдан олдин ғусл қилиб икки ракат намоз ўқирдим. У саҳиҳ ҳадисларни олти юз минг ҳадислар ичидан танлаб олдим ва уни ўн олти йилда ёзиб тамомладим сўнгра уни ўзим билан роббим ўртасида ҳужжат қилдим”. Алломанинг бу сўзларини эшитиб, инсонда илм олишга рағбат ортиб, мен ҳам улар каби олим бўлиб, динимга, халқимга ҳизмат қилсам, дейди.\nҲалил ибн Аҳмад (роҳматуллоҳи алайҳи) илм борасида инсонлар ҳақида шундай дейдилар: “Улар тўрт тоифа бўладилар:\n1. Бир киши билади ва у ўзи билишини ҳам билади. У киши олим бўлиб ундан илм олинглар.\n2. Бир киши билади ва у ўзи билишини билмайди. У эсдан чиқарувчи бўлиб, унга эслатинглар.\n3. Бир киши билмайди ва у билмаслигини билади. У толиби илм бўлиб, унга таълим беринглар.\n4. Бир киши билмайди ва у билмаслигини ҳам билмайди. У аҳмоқ бўлиб, ундан қочинглар”.\nРивоятларда келишича, Мусо алайҳиссалом билан Ҳизр учрашганларида бир қуш келиб тумшуғида дарёдан бир томчи сув олиб Ҳизрнинг кафтларига қўйдида учиб кетди. Шунда Ҳизр Мусо алайҳиссаломга қараб: “Эй Аллоҳнинг набийси бу қуш айтдики: “Эй Мусо сен Аллоҳ сенга билдирган илм эгасисанки, уни Ҳизр билмайди. Ҳизр Аллоҳ унга билдирган бир илм эгасики, уни Мусо билмайди. Мен ҳам Аллоҳ менга билдирган бир илм эгасиманки уни сен ҳам Ҳизр ҳам билмайди. Мени илмим, сени илминг ва Ҳизрнинг илми Аллоҳнинг илми олдида денгиздан олинган шу қатра сувга ўхшайди””.\nБу ривоятдан оладиган хулосамиз шуки, инсон ҳар қанча илм олиб юқори чўққиларга эришса ҳам ўз илми билан кибрланиши, мақтаниши ва ўзгаларни камситиши жоиз бўлмайди. Балки илм уни янада тавозеликка, камтаринликка ва хушмуомалаликка олиб борсин.\nАндижон шахар “Чинор” жоме


05:00 / 03.03.2017 1568 pdf Ўқиш режими + -\nЎзидан бошқанинг мусулмон эмаслиги ҳақида фатво чиқарган динда ҳаддидан ошиб ғулувга кетган тоифалар ҳукумат ишларида ишлаш ҳам ҳаром деган фикрни олға сурганлар. Уларнинг айтишича ҳалол бўлсин, ҳаром бўлсин ҳар бир иш ҳозирги ҳукуматларнинг иши бўлса бари бир куфрга хизмат бўлади.\nАммо ҳақиқатни оладиган бўлсак, мусулмон уламолар фожир ҳокимларнинг ҳукуматида қозилик ишларини доимо қилиб келганлар. Агар улар мазкур ишни қилмасалар шариатнинг кўпгина ҳукмлари тўхтаб қолар эди.\nКофир ва золим ҳокимнинг вазифасида ишлаш ҳақида уламолар икки хил гап айтганлар.\n1. Ишлашнинг жоизлиги.\n2. Ишлашнинг жоиз эмаслиги.\nБиринчи қавлнинг далили: Аллоҳ таоло «Юсуф» сурасида: «У: «Мени ернинг хазиналари устига қўй. Албатта, мен муҳофаза қилувчи ва билувчиман», деди», деган (55-оят).\nЮсуф алайҳиссалом кофир подшоҳга, мен хазинани қандай муҳофаза қилиш–сақлаш ва уни қандай тасарруф қилишни билувчиман, мени ўша ишга қўй, дедилар.\nИбн Атийя ўзининг «Ал-Муҳаррар ал-Важийз» номли тафсирида ёзади: «Ушбу оятдан фозил киши фожир кишига хизмат қилиши дурустлиги чиқади.\nУлуғ ватандошимиз имом Замахшарий айтади: «Қатодадан ривоят қилинади: «Бу инсон жаврчи султондан иш олса бўлишига далилдир. Салафлар боғийлар тарафидан қозиликни олар ва буни жоиз деб билар эдилар».\nИккинчидан доимо фойда ва зарарни кўзлаб иш қилинади. Кўпчиликка фойдали ва улардан зарарни даф қиладиган ишни уни ким беришидан қатъий назар қилса бўлаверади.\nУчинчидан шариат қоидаси бўйича ишчи ўз ишига қараб баҳоланади. Бунда ният ва ишнинг қаноқлигига эътибор берилади. Ният тўғри ва иш ҳалол бўлса етади.\nИккинчи қавлнинг далили:\n1. Бировнинг берган ишини қабул қилишда ўшанга ёрдам бериш бор.\n2. Бировнинг берган ишини қабул қилишда ўшани оқлаш бор.\nАммо бу икки қавлни солиштириб кўрсак, биринчиси тўғри эканлигида шубҳа қолмайди. Қадимда ҳам, ҳозирда ҳам биринчи қавлга амал қилинган ва қилинмоқда.\n05:00 / 03.03.2017 1462\n05:00 / 03.03.2017 2614\n1542 05:00 / 18.01.2017\n880 14:00 / 19.08.2019\n2492 21:10 / 24.04.2019\n133 16:00 / 25 май\n817 18:20 / 07 апрель\n980 15:55 / 28 март


Таиландда тахтга янги қирол ўтирди\n00:19 / 02.12.2016\nТаиланднинг марҳум қироли Пумипон Адульядетнинг (Рама IX) меросхўри ва ягона ўғли Маха Вачиралонгкорн 1 декабрда Таиланд қироли бўлиш таклифини қабул қилди ва тахтга ўтирди.\nТаиланд телевидениеси орқали намойиш қилинган расмий қабулда мамлакат парламенти раиси Помпет Вичитчончай Вачиралонгкорнни тахтни эгаллашга чақирди ва унинг розилигини олди. Шу тариқа, меросхўрнинг тахтга ўтириш жараёни якунланди.\nҚирол саройидаги учрашувда шунингдек мамлакатнинг бош вазири Прают Чан-Оча, регент Прем Тинсуланон ва Олий суд раҳбари иштирок этди. "Мен Таиланд халқи фаровонлиги йўлида таклифни қабул қиламан", деб ўз розилигини билдирган янги қирол.\nШундан кейин Вичитчончай миллатга мурожаат қилиб, "тахт ворислиги жараёни тўлиқ амал қилинганини" маълум қилган. Сўнгра бош вазир сўз олиб, "Таиланд аҳолисига энди бизда янги қирол борлигини маълум қилишдан хурсандман", деб айтган.\nБош вазир шунингдек Рама X’га тож кийдириш маросими унинг отаси жасади кремация қилингандан кейин ўтишини маълум қилди. Бу маросим ўтказиладиган санани янги қиролнинг ўзи белгилайди. Таиландда тахтга ўтириш билан тож кийдириш маросими ҳар доим ҳам мос келмайди. Мисол учун, марҳум қирол тахтга 1946 йил ўтирган, бироқ 4 йилдан кейингина бошига тож кийдирилган.\nТаиланд ҳукуматининг жамоатчилик билан алоқалар департаменти янги қиролнинг номини маълум қилди. У тахтга ўтиргандан кейин Маха Вачиралонгкорн Бодинтхаратхеппхаяварангкун деган исм олди. Рама Х тахтга отаси вафотидан 50 кун ўтгач ўтирди. Марҳум қирол 13 октябрда 88 ёшида вафот этганди.\nТаиланд Пумипон Адульядет Маха Вачиралонгкорн тахтга ўтириш


Эркаклар, болалар ва аёллардан иборат жамоат қандай тартибда саф тузишади? Эркаклар сафида бўш жой бўлсачи? | Azon.uz - Ахборот-таҳлилий портал\n8534 19:00 11.12.2018\nЭркаклар, болалар ва аёллардан иборат жамоат қандай тартибда саф тузишади? Мана бу мақолада аввал эркаклар, кейин болалар, ундан кейин аёллар дейилган экан. Эркакларнинг сафида бўш жой бўлсачи? Имкон қадар батафсил жавоб берсангиз.\nКатталар сафида бўш жой бўлса ҳам болалар ўзининг сафида ўқийди.


«Kun.uz» журналист ва бошқа ходимларни ишга олади\n20:00 / 01.01.2018\n«Kun.uz» янгиликлар сайти малакали мухбирлар, тажрибали мусаҳҳиҳ ва техник ходимлар қидирмоқда.\nУшбу сайтда ишлаш учун маълум талаблар мавжуд, фақат шу талабларга жавоб берган талабгорлар ишга қабул қилинади.\nБиринчи галдаги талаблар - Ўзбек, рус (инглиз) тилларини мукаммал билиш, компьютерда бемалол ишлаш, интернет-журналистикасидан хабардорлик. Шунингдек, талабгордан олий маълумот тўғрисидаги диплом сўралади (журналистика ёки ҳуқуқшунослик факультети), у камида 5 йиллик тажрибага эга бўлиши керак.\nХодимнинг вазифаси «Kun.uz» номидан турли тадбирларда иштирок этиб, тезкор равишда хабарлар тайёрлаш, таҳририятга йўлланган мурожаатлар билан ишлаш, жойлардаги муаммоларни ўрганиш, репортажлар ва таҳлилий мақолалар тайёрлаш ва берилган бошқа топшириқларни бажариш бўлади.\nРус тилида хабарлар тайёрловчи ходим\nТалаб — рус ва ўзбек тилларини (инглиз тили) мукаммал билиш.\nВазифа — Сайтнинг рус тилидаги версиясини юритиш, турли тадбирлардан муҳим хабарларни тезкор равишда узатиш.\nТалаб — шу соҳада ишлаган, камида 5 йиллик тажрибага эга бўлиши, рус тилини яхши билиши керак ва олий маълумот (филология).\nВазифа — Мухбирлар ва журналистлар тайёрлаган хабарларни сайтда эълон қилинишидан олдин текшириш, таҳрирлаш, сайт учун муаллифлик мақолалари ёзиш.\nТалаб — компьютер билан аъло даражада ишлаш, махсус дастурларни, жумладан, фотошопни билиш, ижтимоий тармоқлардан унумли фойдаланиш, олий маълумот ёки ўрта махсус маълумотга эга бўлиш.\nВазифа — Текширувдан ўтган хабарларни сайтга жойлаштириш ва сайтнинг ижтимоий тармоқлардаги саҳифаларини юритиш.\nТалаб — соҳадаги тажриба, олий ёки ўрта махсус маълумот.\nВазифа — жойларга съёмкаларга чиқиш, операторлик ишларини бажариш, тайёрланган материалларни монтаж қилиш ва материални якуний ҳолатга келтириш.\nСиновдан ўтган ходим билан расмий меҳнат шартномаси тузилади ва ойлик маош тайинланади.\nЎзингизни «Kun.uz»да ишлашга тайёр деб билсангиз, ўз маълумотномангизни info@kun.uz электрон манзилига юборишингиз мумкин.\nЭслатма: фақат Тошкент шаҳрида яшовчи ходимлар ишга олинади, ходим сайт офисида жой ва бепул тушлик билан таъминланади.


admin | 04-02-2017 | 13278\nБунда Қўшкўпир тумани ИИБ ходимларининг ҳам муносиб ҳиссаси борлигини алоҳида таъкидлаш лозим. Улар маҳаллаларда, жамоат жойларида тартиб-интизомни мустаҳкамлаш, осойишта турмуш тарзини вужудга келтириш, жиноятчиликнинг олдини олиш ва унга қарши курашишда кенг жамоатчилик вакиллари билан ҳамкорликда қатор профилактик тадбирларни амалга оширишмоқда. Тинч ва осуда ҳаётимизга хавф солиши мумкин бўлган гиёҳвандлик, одам савдоси, диний ақидапарастлик, уюшган жиноятчилик каби иллатларга қарши кескин кураш олиб бориляпти. Бунда туман худудида ўтказилаётган “Тозалаш-Антитеррор”, “Қорадори”, “Арсенал”, “Паспорт-виза”, “Спитамен”, “Қидирув”, “Тун” каби ўнлаб кенг қамровли профилактик тадбирлар ижобий самара бермоқда. Осойишталик посбонларининг хушёрлиги, ўз хизмат вазифаларига сидқидилдан ёндошаётгани туфайли жиноят йўлига кириб қолган нопок кимсаларнинг ғайриқонуний ҳатти-ҳаракатлари ўз вақтида фош этилмоқда. Ҳамжиҳатликда амалга оширилаётган бундай тадбирлар натижасида фирибгарлик, одам савдоси, ўғирлик, номусга тегиш, товламачилик каби кўплаб жиноятларнинг олди олиниб, фуқароларнинг тинч ва осойишта яшаши таъминланмоқда. Бу борада ўтган 2016 йил таҳлилига тўхталадиган бўлсак, туман худудида содир этилган умумий жиноятлар аввалги йилга нисбатан 23, 2 фоизга, жиноят қидирув соҳаси бўйича 16, 3 фоизга камайганини кўришимиз мумкин.\n-Гиёҳвандлик ўта хавфли иллат,-дейди туман ИИБ бошлиғи, полковник Ғофуржон Давлатов.-Шу боис, унга қарши курашишни бир сония ҳам тўхтатмаслигимиз лозим. Чунки баъзи кимсалар ўз нафсининг қулига айланиб, ажал уруғи деб таърифланаётган гиёҳвандлик воситаларини экиш, ташиш, сотиш, тарқатиш каби ўта оғир жиноятларни ҳамон содир этишмоқда. Шу боис, ходимларимиз гиёҳвандлик воситаларининг ғайриқонуний айланишига қарши кескин чоралар кўришяпти. Келинг, шу ўринда мисолларга мурожаат қилсам:\nХодимларимизнинг ҳуқуқни муҳофаза қилувчи идоралар вакиллари билан ҳамкорликда ўтказган тезкор тадбирлари давомида тумандаги Ших қишлоғининг Шихобод маҳалласида яшовчи фуқаролар Ё. Одамбой 1 кило 623 грамм, М. Отабой эса 738 грамм бўлган марихуана гиёҳвандлик воситасини сотиш мақсадини кўзлаб ўз уйида сақлаб қўйганлиги маълум бўлди.\nХудудда фаолият олиб бораётган ички ишлар органи таянч пунктлари профилактика инспекторларининг маҳалла фуқаролар йиғинлари оқсоқоллари, маҳалла посбони жамоат тузилмаси сардорлари, диний-маърифат ва маънавий аҳлоқий тарбия масалалари бўйича маслаҳатчилар билан ўзаро ҳамкорлиги осойишталикни таъминлашда ижобий самаралар бермоқда. Ўтказилган бундай тадбирлар давомида 2 минг 157 та турли ҳуқуқбузарликлар аниқланиб, 56 та жиноят фош этилди. Тергов ва суд идораларидан қочиб юрган 3 нафар қидирувдаги шахс қўлга олиниб, тегишли органларга топширилди. Шунингдек, жойлардаги яраштириш комиссиялари томонидан 317 та оила-турмуш доирасидаги низолар кўриб чиқилиб, 223 та ҳолатда ёш оилаларнинг ажрашиб кетишига йўл қўйилмади ҳамда 94 та ҳолатда қўни-қўшниларнинг нотинчлигига барҳам берилди.\nҲуқуқбузарликларнинг олдини олишдаги самарали ишлардан яна бири бу “Жамоатчилик назорати маскан”ларининг самарали фаолият юритаётганидир. Туман худудида мавжуд бўлган 11та “Жамоатчилик назорати маскан”ларида кенг жамоатчилик билан ҳамкорлик яхши йўлга қўйилгани боис, кўплаб жиноят ҳамда ҳуқуқбузарликларнинг олди олиниб, маҳаллалар осойишталиги таъминланмоқда.\nТуман худудида барқарор муҳитни таъминлаш, жиноятчилик ҳамда ҳуқуқбузарликларнинг олдини олиш мақсадида “Паспорт-виза” тадбири ҳам ўтказиб борилмоқда. Бунда фуқароларнинг паспорт-виза қоидаларига риоя этишини текшириш билан боғлиқ бўлган ҳолатлар жиддий назорат остига олинган. Ходимларнинг ҳамкорликдаги саъй-ҳаракатлари натижасида 113 минг 602 та корхона ва ташкилотларда, муассасаларда, аҳоли хонадонларида текширишлар ўтказилиб, 703 нафар фуқароларнинг паспорт-виза қоидаларига амал қилмаганлиги аниқланди. Туман худудида бўлиш, яшаш ва транзит ўтиш қоидаларини қўпол равишда бузганлиги учун 7 нафар чет эл фуқаролари мамлакатимиз худудидан чиқариб юборилди. Оила аъзолари чет элларга ишлаш учун кетганлиги сабабли 35 та хонадонда ҳеч ким яшамаётгани аниқланди ва бу уйлар маҳалла фаоллари иштирокида муҳрлаб қўйилди. Шунингдек, тадбир давомида жиноят содир қилиб, тергов идораларидан қочиб юрган 2 нафар фуқаро ушланиб, тегишли идораларга топширилди.\nЁнғинни “тилсиз ёв”, деб бежизга таърифлашмайди. Уни жиловлаш шунчаки осон иш эмас. Ёзнинг жазирама иссиғи-ю, қахратон қишнинг совуқ кунларида ҳам ёнғин ўчирувчиларнинг олов билан олишаётганига гувоҳ бўламиз. Соҳа фидойиларининг бундай жасоратлари туфайли қанчадан-қанча давлат ва фуқароларимизнинг мол-мулклари, энг асосийси инсонлар ҳаёти олов чангалидан қутқариб қолинмоқда. Туман ИИБ ёнғин хавфсизлиги бўлинмаси ходимларининг жойларда олиб борган тарғибот-ташвиқот тадбирлари натижасида ёнғинлар содир бўлиши камайишига эришилмоқда.\nЙўлларда ҳаракат хавфсизлигини таъминлаш, йўл транспорти билан боғлиқ бўлган бахтсиз ҳодисаларнинг олдини олишда туман ИИБ ЙҲХГ ходимлари ҳам самарали ишларни амалга оширишмоқда. Хизмат ходимлари томонидан ўтган йил давомида йўл транспорти билан боғлиқ бўлган 15 минг 243 та қоидабузарлик аниқланган бўлиб, шундан 11 минг 930 таси қўпол, 165 таси эса транспорт воситасини маст ҳолда бошқарганлик ҳолатидир. Йўл патрул хизмати инспекторлари томонидан аниқланган барча қоидабузар ҳайдовчиларга нисбатан маъмурий баённомалар расмийлаштириб, тегишли чоралар кўрилди. Такроран қўпол қоидабузарликлар содир этаётган ҳайдовчилар ҳақида ўзлари истиқомад қилаётган қишлоқ ҳамда маҳалла фуқаролар йиғинларига тақдимномалар юборилиб, унинг жойларда муҳокама қилиниши алоҳида назоратга олинган. Айниқса, кенг жамоатчилик вакиллари билан ҳамкорликда ўтказилаётган “ЙҲХ кунлари” тадбири йўл транспорти билан боғлиқ бўлган турли қоидабузарликларни аниқлаш баробарида кўплаб ЙТҲларининг олдини олишда ҳам муҳим аҳамият касб этаяпти. Тадбир давомида корхона ва ташкилотларда, ўқув муассасаларида кўплаб учрашувлар, давра суҳбатлари ўтказилмоқда.\nЖорий йилнинг “Халқ билан мулоқот ва инсон манфаатлари йили” деб эълон қилиниши фуқароларимизни ижтимоий-ҳуқуқий ҳимоя қилиш, уларнинг дарду-ташвишларига қулоқ тутиш, фикр-мулоҳазаларини тинглаш, учраётган муаммо ва камчиликларни бартараф этиш каби муҳим масалалага қаратилган. Буни чуқур ҳис этган туман ИИБ ходимлари фуқаролар хавфсизлигини таъминлаш билан бир қаторда аҳоли билан янада яқинроқ ҳамкорлик қилишга, улар томонидан билдирилган ҳар бир мурожаатга жиддий эътибор бериб, уни ижобий ҳал этишга ҳаракат қилишяпти.\nЎтган йил давомида туман ИИБга 319 та фуқаро мурожаат этган бўлиб, улардан 292 таси ижобий ҳал этилди, 27 та мурожаат ички ишлар органлари фаолиятига тааллуқли бўлмагани учун муаллифларга қайси идора ва ташкилотга мурожаат қилишлари тушунтирилди.\nТуман ИИБ раҳбарияти ходимларнинг касбий ҳамда жанговар маҳоратини ошириш, улар ўртасида маънавий-маърифий, аҳлоқий-тарбиявий, ҳуқуқий масалаларни кенг тарғиб қилиш, уларга аждодларимизнинг бой маданий меросини, жасоратини чуқур ўргатишга алоҳида эътибор қаратмоқда. Ўтказилаётган маънавият ва маърифат дарсларига турли соҳаларнинг илғор вакиллари таклиф қилиниб, машғулотларнинг мазмунли, қизиқарли савол-жавобларга бой тарзда ўтишига эришилмоқда.\nХодимларнинг хизмат шароитларини яхшилаш мақсадида туман ички ишлар бўлими биноси тўла таъмирдан чиқарилди. Хизмат хоналари, маърифат ва маънавият зали, навбатчилик қисми, жанговар хизмат тайёргарлиги хонаси зарур жиҳозлар билан таъминланди. Ички имкониятдан келиб чиққан ҳолда 30 ўринли ошхона ташкил этилди. Шунингдек, ёнғин хавфсизлиги бўлинмаси ихтиёридаги 2та касбийлаштирилган ёнғин хавфсизлиги қисмлари, паспорт бўлинмаси ҳамда йўл ҳаракати хавфсизлиги гуруҳи бинолари ҳам таъмирдан чиқарилди.\nХуллас, юрт тинчлиги, халқ осойишталигини таъминлашдек муҳим вазифаларни амалга оширишда фидойилик билан хизмат қилаётган Қўшкўпир тумани ИИБ ходимлари янги 2017 йилда ҳам янада самарали натижаларни қўлга киритишга астойдил ҳаракат қилишмоқда.


Гидрометеорология хизмати маркази эртага, 5 июль куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти- вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 18-20 даража, кундузи 33-35 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23 даража, кундузи 32-37 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 19-24 даража, кундузи 32-37 даража иссиқ бўлади.\nТошкент, Самарқанд, Жиззах, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 32-37 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 19-24 даража, кундузи 34-39 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 30-35 даража иссиқ бўлади.\nДам олиш кунлари баъзи жойларда ёмғир ёғади\n8 май куни ҳаво ҳарорати 35 даражагача кўтарилади\n7 май куни Ўзбекистонга нам ҳаво оқими кириб келиши давом этади


Тадбирлар бозори ҳукуматнинг ёрдамига муҳтож\nЎзбекистондаги кўнгилочар соҳаси жуда ачинарли аҳволда\n19 Avgust 19:29 Иқтисодиёт\nUNIQUE PRESENT MEDIA HOLDING АРСЕН ДЛЯНЧЕВ КЎНГИЛОЧАР СОҲАСИ ТАДБИР\nАрсен Длянчев – Unique Present Media Holding тадбир компанияси асосчиси ва Ўзбекистон тадбир агентликлари уюшмаси раиси, кўнгилочар индустриянинг ҳозирги ҳолатидан хавотир билдирди.\nКарантин бизнинг ишимизни бутунлай тўхтатди, мутлақо ҳамма нарса тўхтатилди. Биз тадбирларни ташкиллаштира олмадик. Ва яқин вақтгача ҳар қандай форматда бу мумкин эмас эди.\nТадбирларни ўтказиш муҳим аҳамиятга эга эмаслигини барчамиз яхши тушунамиз. Одамларнинг соғлом бўлиши, нима ейиши, дори-дармонларни қаердан олиш кераклиги муҳимдир. Аммо давлат бизни ҳам тушунишини сўрайман. Ушбу бизнесда ўн минглаб одамлар ишлайди, бу шунчаки сўзлар эмас.\nЎзбекистон ва Белоруссия савдо ҳажмини кўпайтиради\nКим жароҳат олди? Тўйлар, туғилган кунлар, конференциялар, бизнес тақдимотлари билан шуғулланадиган одамлар. Мутлақо барча пудратчилар зарар кўрган. Бу видео ишлаб чиқариш, фотостудиялар, декоративлар, декоративлар, флористлар, ҳар қандай тадбирга техник хизмат кўрсатадиган одамлар.\nБунга банкет заллари, тадбирлар ўтказиладиган жойлар, нафақат сайёҳлар ҳисобидан яшайдиган, балки ўз турар жойларини ижарага олган барча меҳмонхоналар киргизишимиз мумкин. Бу жуда кўп одамлар, ва бизнинг саноатимиз тўғрисида ҳеч қаерда бирон бир сўз айтилмаган. Ва мен ҳар куни бизнинг минтақамиздаги агентликнинг биттаси ёпилишини кўраман.\nОдамлар шунчаки касбларини ўзгартирадилар ва улар курер, такси ҳайдовчиси бўлиб, дарҳол пул тўлайдиган соҳага борадилар, бу эса ўз оилаларини боқишга имкон беради. Ва бу жуда қайғули. Аслида, бу юракдан нидо, чунки биз мутлақо ҳамма нарсадан маҳрум эдик. Аммо шу билан бирга, давлатдан аниқ бир хабар бор – иш жойларини иложи борича сақлашга ҳаракат қилинглар.\nЖанубий Корея жамғармаси Ўзбекистонга соғлиқни сақлаш соҳасидаги лойиҳалар учун 238 миллион доллар ажратди\nТадбир агентликлари ассоциацияси билан тўғридан-тўғри алоқа ўрнатган бозор иштирокчилари ушбу истакка бўйсунишди ва ўз ходимларини икки ёки ҳатто уч ой ушлаб туришга ҳаракат қилишди. Бу кўп сабабларга кўра содир бўлди. Кимдир буни мамлакат раҳбариятидан илтимоснома бўлганлиги сабабли қилган бўлса, бошқалар шунчаки бу узоқ давом этиши мумкинлигига ишонишмади. Аммо ҳақиқат шуки, икки ёки уч ой давомида бу одамлар ўз ходимларига маош тўлашди ва улар хайрли иш қилишди, ўз жамоаларини қўллаб-қувватлашди.\nДунёнинг бирон бир мамлакатида тадбирларни ташкил қиладиган одамлар сизга ушбу бизнеснинг велосипедга ўхшашлигини айтишади, сиз педални юрганингизда, сизда пул бор, тўхтаб қолишингиз билан у йуқ бўлиб кетади. Яъни, тадбир компаниясида 100, 200, 300 миллион сўмлик ҳаво ёстиғи бор, дейиш мумкин эмас, айниқса бундай ҳолатда.\nТадбиркор сифатида мен бу бизнинг муаммо эканлигини тушунаман. Мутлақо бизнес билан шуғулланадиган ҳар қандай киши бизга: «Болалар, сиз хавфларни ҳисобга олишингиз керак эди!» Интеллектуал жиҳатдан, мен бу шундай эканлигини тушунаман, лекин жисмонан, буни қандай қилиш керак, мен тушунмайман. Шу вақт ичида ёпилган компаниялар сони бўйича бу муаммо фақфт мен учун хос эмаслиги аниқ.\nНима қилиш кераклиги ҳақида\nДавлат томонидан қўллаб-қувватлаш чоралари бизга ёрдам бермади. Мен фақат бизнинг соҳамиз учун – тадбирларни ташкиллаштириш ва тадбирлар бозори учун гапираман.\nМен давлат нуқтаи назаридан ҳамма нима учун шундай содир бўлганлигини тушунаман. Давлатнинг вазифаси одамларнинг оммавий юқишини, уларнинг оммавий ўлимини олдини олишдир. Аммо эртага иқтисодиёт устувор бўлади ва улкан муаммолар пайдо бўлишини тушуниш учун даҳо бўлиш шарт эмас. Ва нафақат бизнинг мамлакатимизда, балки бутун дунёда давом этадиган инқироз.\nДавлат раҳбари, муҳтарам президент, вирус ҳеч қаерга кетмайди, биз пандемияда яшашни ўрганишимиз керак. Ва биз ҳар бир сўзга обуна бўламиз, аммо пандемияда қандай яшашни ўрганиш учун биз пандемияда ишлашга рухсат олишимиз керак.\nБиз давлат идораларига юз кишигача бўлган тадбирларни ўтказиш қоидаларини беришини сўраб мурожаат қилдик. Тадбир қандай ўтказилиши керак, шунда ҳамма хурсанд бўлади. Бизнинг саноатимиз устувор эмаслигини англаб, биз ўзимиз юзлаб кишига мўлжалланган тадбирларни ўтказиш режасини ишлаб чиқишни, уни СЕС билан махсус комиссия билан келишиб, ҳар қандай форматдаги тадбирларни – тўй, туғилган кун, палов, шунчаки тақдимот, компаниянинг туғилган куни, профил байрами ёки бошқа тадбирларни ўтказишни истаган барчага топширишни бошлар эдик.\nАгар қоидалар бўлганда, одамлар пул ишлашни бошлар эди. Агар керак бўлса, сиз ўтишингиз керак бўлган рамка бўлсин, ҳароратни ўлчаш, қўл билан даволаш бўлсинҳам. Тез ёрдам машинаси навбатчилик қиладими ёки коронавирусга шубҳа бўлган одамлар жойлаштириладиган алоҳида хонага эҳтиёж борми? Биз ҳамма нарсани қилишга тайёрмиз, давлат бизга нима қилиш кераклигини айтсин. Ҳозир биздан сўраётган асосий нарса, қандай ишлашни давом эттиришимиз, хавфсиз тадбирни қандай ташкил этишимиз кераклигини айтиб беришдир.\nТадбирларни ташкиллаштирадиган компанияларни даромад солиғидан озод қилиш ҳам муҳимдир. Уни туризм саноатидан фарқли равишда, яъни олти ойга озод қилиш. У эрда улар йуқ нарсадан озод бўлишди. Пандемия пайтида туризм соҳаси фойда кўрмади, чунки туристлар йуқ эди. Шу билан бирга, унга ажратилган олти ойдан тўрт ой ўтди. Ва бу сайёҳлар эртага бўладими ёки йуқми номаълум.\nАгар биз ҳақиқатан ҳам ёрдам беришни хоҳласак ва буни шунчаки намойиш қилиш учун қилмасак, унда камида бир ярим йилдан икки йилгача озод қилишимиз керак. Мен нима учун бундай эканлигини исботлай оламан.\nПандемия даврида ушбу беш ой давомида компаниялар ўз ходимларини сақлаб қолишга ҳаракат қилишди. Вирус тез орада тугашига, жамоани йиғишга, энг яхшисини сақлаб қолишга ва одамзотдан кимнидир талаб қилишига ҳамма ишонарди… Беш ой ичида компаниялар чуқур минусларга тушишди. Улар ишни қайта бошлашганда, тасаввур қилайлик, сентябрдан бошланади, олдинги ҳажмлар кўп сабабларга кўра бўлмайди.\nОдамлар тадбирларни ўтказиш учун пул йуқ, одамлар касал бўлишдан ва яқинларини юқтиришдан қўрқишади. Умуман олганда, бозор қисқаради. Агар биз сентябр ойидан бошлаб ишлашга рухсат берсак ҳам, тадбир компаниялари камида бир йилда бир хил ҳажмга эриша оладилар, бу энг кисчик вақт. Бизнинг ҳисоб-китобларимиз бўйича, бутун мамлакатдаги воқеа-саноат соҳаси, агар воқеалар сифати, ғояси, кўлами бўйича беш йил бўлмаса, тўрт йил орқага сурилади.\nБозор кадрлар нуқтаи назаридан жуда нозик бўлиб қолди. Ҳа, назарий жиҳатдан, иш қайта бошланганида, одамлар ўз жамоаларини тиклашга ҳаракат қилишади, аммо ҳамма келадими ёки йуқми – бу катта савол. Мен ҳамма ҳам келади деб ўйламайман, бу аниқ. Чунки улар аллақачон бирон бир жойда ўрнатилади ва улар янги иш берувчилар олдида мажбуриятларга эга.\nШундай қилиб, сиз бир ярим ёки икки йил давомида фойда солиғини олиб ташлаш орқали тадбир бизнесига ёрдам беришингиз мумкин. Кейин, тахминан бир йил ўтгач, одамлар ўзларининг ҳажмларига этишадилар. Ва ҳеч бўлмаганда бошқа бирор нарса топиш учун уларга яна бир йил керак бўлади. Бошида улар қарзларни тўлашга мажбур бўлишлари аниқ.\nҲеч бўлмаганда бирон нарса топа олишимиз учун бизга ишлаш ва солиқ билан озгина ёрдам беришингизни сўраймиз. Биз фоизсиз кредитлар сўрамаймиз, ёрдам сўрамаймиз, фақат битта солиқ имтиёзи. Лекин асосий талаб – ишлашимизга имкон бериш.\nБизнинг бизнесимизни қўллаб-қувватлайдиган чора-тадбирларга келсак, асосийси, биз қандай ишлаётганимизни айтиб беринг. Ишончим комилки, ҳаммаси яхши бўлади, бизнинг компаниямиз бу борада пайдо бўлишига аминман, аммо давлат ёрдамисиз бизга 4-5 йил керак бўлади. Яъни, биз бор нарсамизга 5 йил ўтишимиз керак. Ва давлатнинг озгина ёрдами билан биз буни бир йилда, бир ярим йилда амалга оширишимиз мумкин. Ва шу билан бирга биз барча солиқларни тўлаймиз.\nЭнди жуда кўп компаниялар «қора» тартибда ишлайдилар. Улар ўз ходимларига конвертда пул тўлайдилар, улар биз 5-6 йил олдин қолдирган нарсага келишади.\nХозир нима қилиш керак\nБиз гуллаб-яшнашни режалаштирмоқдамиз, ҳатто пандемияда ҳам ишлайдиган бизнесни яратишни режалаштирмоқдамиз. Биз офисга пиёда борганимизда, баъзилари Чилонзор, Юнусобод, Максим Горкийга бизнинг компаниямиз ҳатто карантин пайтида ҳам бир нечта йуналишларни ишга туширдик.\nБиз қандайдир йул билан хавфсизлик ёстиғини яратишни режалаштирмоқдамиз: компаниямизнинг 9 йиллик фаолияти, аммо ҳозирга қадар у йуқдир, чунки ҳамма нарса ўсиши керак бўлган бизнесга инвестиция қилинган. Кўринишидан, биз ушбу хафвсизлик ёстиғини яратишга имкон берадиган йуналиш яратамиз. Ушбу вазият имкон қадар тезроқ бузилишини ва ҳамма нарса тикланишини истардим.\nАлбатта, бошқа мамлакатларда бўлаётган нарсаларга қараб, биз билан ҳаммаси яхши эканлигини тушунамиз. Ва мен шуни тушунаманки, ўзингизнинг компаниянгизда ҳамма нарсани аниқ тарзда тузатиб бўлмайди, шунда шикоят қиладиган ҳеч нарса йуқ. Бу миллий миқёсда нима эканлигини тушунаман, бу жуда қийин.\nБиздан, шунчаки бизга эътибор беришингизни сўраймиз. Концерт билан шуғулланадиган одамларга, банкет залларини қурган ва ишсиз қолганларга, юз минглаб долларга асбоб-ускуналар сотиб олган одамларга эътибор беринг, ва бу энди охирги 5-10 йилни сақлаш учун машина сотган одамларга. шахс. Ҳозир улар учун бу жуда қийин.\nБизга тадбирларни ўтказишимиз мумкин бўлган форматни беринг. Ушбу формат сақланишига обуна бўлишга тайёрмиз. Тадбир агентликлари ассотсиатсияси сифатида биз ижрони кузатишга тайёрмиз. Илтимос, бизга имконият беринг.\nЎзбекистон импорт ўрнини босиш дастури билан курашади\nЙирик солиқ тўловчилар тоифасига кирувчи корхоналар рўйхати тўлдирилди


ХИКМАТНОМА | Group on OK | Join, read, and chat on OK!\nNews FeedTopics 11 120Videos 966Music 16Participants 101 705\nРўзадорлар Жаннатнинг қайси эшигидан кирадилар?\n“Ихлос сурасини ўқиш Қуръоннинг учдан бирини ўқиш билан бирдек.” (Бухорий) “Ўн марта Ихлос сурасини ўқиган одамга Жаннатдан бир сарой берилади.” (А.Аҳмад) “Ётадиган пайт юз марта Ихлос сурасини ўқиган одам Жаннатга киради.” (Термизий) “Бомдод намозидан кейин ўн бир марта Ихлос сурасини ўқиган одамга Жаннатдан бир сарой берилади.” (Хараити) “Бомдод намозидан кейин Ихлос сурасини ўн икки марта ўқиган одам Қуръони каримни тўрт марта хатм этгандай савобга қовушади.” (Баззор) “Тонгда ва шомд\nShayx Muhammad Sodiq Muhammad – Tafsir Hilol-30\nПайғамбаримиз Муҳаммад ﷺ барча умматини қалбида бўлишини (ёдлашини) хоҳлаган сура қайси?\nБақара сураси 🌺\nМулк (Таборак) сураси 🌺\nЯсин сураси 🌺\nИҳлос сураси 🌺\nЖарир розияллоҳу анҳудан ривоят қилинади: «Набий соллаллоҳу алайҳи васаллам билан бирга эдик. Кечаси ойга назар солдилар-да: «Албатта, сизлар Роббингизни мана шу ойни кўргандек кўрурсизлар. Уни кўришда қийинчиликка учрамассиз. Бас, агар қуёш чиқиши ва ботишидан олдин намоз ўқишдан қолмасликка қодир бўлсангиз. Шуни қилинг», дедилар-да «Қуёш чиқиши ва ботишидан олдин Роббингга ҳамд ила тасбиҳ» айт оятини ўқидилар». (Тўртовлари ривоят қилишган) Шарҳ: Ушбу ҳадиси шарифдаги қуёш чиқишида\nБирлашган Араб Амирлигидан бўлган математик олимлар ажойиб бир нарсани кашф қилдилар. Мутахасисларнинг айтишича, Ер юзида 24 соат ичида бир зум ҳам тинмасдан азон айтилар экан. Ер сайёраси 360 та вақт меридианига бўлинади. Уларнинг бир бирига ўтиши 4 дақиқа вақтни эгаллайди. Азон айтилиши эса, маълум бир вақтга боғланган бўлиб, тўғри айтилган азон 4 дақиқа давом этар экан. Бу дегани бир меридианда айтилиши тугаган азон бошқа меридианга ўтиши билан янги азон айтиш бошланади. Демак, Ер юзида намоз\n«Бир киши ўзининг бошқа бир қишлоқда яшайдиган биродарини зиёрат қилмоқ учун йўлга чиқди. Аллоҳ таоло бу киши ўтадиган йўлига бир фариштани (одам суратида) пойлоқчи қилиб қўйди. Бу киши фариштанинг олдига етиб келганида фаришта ундан: "Қаерга кетаяпсан?" - деб сўради. У киши: "Мана бу қишлоқдаги биродаримни зиёрат қилгани кетаяпман", - деди. Фаришта ундан: "У сенга бирон яхшилик қилгани-у, сен шу яхшиликка ташаккур билдирмоқ учун кетяпсанми?" – деб сўради. Ҳалиги киши: "Йўқ, мен уни фақа\n101 705 participants in the group


Хабар қилинишича, "бу шахслар Беларусдаги ички сиёсий вазият ва норозиликлар тўғрисида маълумот тўплашган".\nАнатолий Глаз / Фото: ТАСС\nБеларус британиялик дипломатлар – ҳарбий атташе Тимоти Уайт Бойкотт ва элчи ўринбосари Лиза Тамвудни персона нон грата деб эълон қилди.\n“8 ноябрь куни Беларус ташқи ишлар вазирлиги дипломатик агент, дипломат мақоми ҳамда Беларусда бўлиш мақсадига мувофиқ бўлмаган фаолияти учун Буюк Британия элчихонасининг икки нафар дипломатини персона нон грата деб эълон қилишга қарор қилди”, – деди Беларус ташқи ишлар вазирлиги матбуот котиби Анатолий Глаз.\nУнинг таъкидлашича, бу “қарор мажбуран ва мазкур шахсларнинг тасдиқланган бузғунчи тусдаги фаолиятини инобатга олган ҳолда қабул қилинган”.\nХабар қилинишича, “бу шахслар Беларусдаги ички сиёсий вазият ва норозиликлар тўғрисида маълумот тўплашган”.\n“Мавжуд маълумотларга кўра, дипломатлар жорий йилнинг май ойидан буён мухолифат ва жамоат, ҳуқуқни ҳимоя қилиш ташкилотлари ҳамда ноҳукумат тузилмалар вакиллари билан кўп марта учрашишган. Ҳарбий атташе бу мақсадда регионларга бир неча марта келган”, – дейилади ОНТ канали хабарида.\nЭлчи ўринбосари эса “президентликка собиқ номзод Светлана Тихановскаянинг сайловолди штаби фаолияти ва норозилик намойишларини ёритиш учун Беларусга келган Брюсселдаги ВВС бюроси журналистларининг ишларини мувофиқлаштириб турган”.\nОНТ телеканалининг маълумот беришича, дипломатлар Беларусни тарк этишган.


Объект яратилган сана: 1981 йил\nТермиз ёдгорликларидан бири машҳур Дўстлик кўпригидир. У Ўзбекистон ҳамда Афғонистоннинг жанубида жойлашган афғонларнинг порт шаҳри бўлмиш Хайратон ва Термизни боғлаб турувчи ягона кўприкдир.\nБир асрдан ортиқ вақт аввал ёғочдан ишланган Дўстлик кўприги ўрнида ҳозирда темир кўприк ўрнатилган. Илк ёғоч кўприк 1888 йил май ойида Россия Ўрта Осиёни босиб олишга эндигина киришган вақт чор Россия армияси генерали М. Анненков бошчилигида қурилган. У вақтда Каспий денгиси ортидаги темир йўл қурилиши сабабли Амударёдан ўтувчи кўприк зарур бўлган.\nШунда Амударё темир йўли кўприги ёғочдан мустаҳкамланиб, унинг узунлиги деярли 3 метрни ташкил қилган. Кўприк номини ўз вақтининг энг йирик устаси берган. Афсуски, кўприк бор-йўғи 14 йилгина хизмат қилди: дарёнинг шиддат билан оқиши ҳамда унинг қумлоқ туби сабабли кўприк вайрон бўла бошлади ва тез орада яроқсиз ҳолатга келди.\nXX аср бошларида Каспий денгизи темир йўли Ўрта Осиё номина ўзгартирилди, зеро, энди у бутун Туркистонни қоплар эди. Амударё кўпригига бўлган эҳтиёж ниҳоятди катта эдики, дарҳол тикланиши зарур эди.\nЯнги, шу билан бирга темирдан бўлган кўприк қурилиши 1902 йил бошланган. Россия ҳукумати кўприк қурилишига 5 миллион рубль ажратган бўлиб, ўз вақтида бу пул жуда катта ҳисобланган. Қурилишга машҳур муҳандис, Жанубий Сибирь, Орол денгизи ва бошқа темир йўллар қурилишида етарлича тажрибага эга бўлмиш С. Ольшевский раҳбарлик қилган. У дунёдаги энг йирик кўприкларидан бирига айланган итоатсиз Амударё устидан мустаҳкам қилиб 27 қават кўприк қурган. Қурилиш ишлари виждонан амалга оширилган. Эҳтимол, шу сабабли кейинги таъмирлаш ишлари қурилишдан 77 йилгина ўтиб, яъни совет ҳукумати даврига келибгина амалга оширилган.\nҲозирги темир йўл-автомобил кўпригининг узунлиги 816 метр бўлиб, 1981 йил Афғонистонда уруш авж олган вақти қурилган. У вақт совет қўшинларининг бир қисми Афғонистондан чиққанлигининг белгиси ўрнида кўприкка Дўстлик номи берилган, токи, икки давлат ўртасидаги муносабатлар дўстона бўлсин. 1989 йил айнан шу кўприк устида Афғонистондан совет қўшинлари чиқиши тантанали равишда нишонланган.\n90-х йиллар Афғонистонда уруш якунланиши арафасида толибонлар Афғонистон пойтахтининг шимолий қисмини босиб олишди, Дўстлик кўприги эса Хайратон номига ўзгартирилди. Хавфсизлик учун кўприк беркитиб қўйилди, уни қайтадан ишга туширилиши 2001 йилга келиб бошланди. Кўприкнинг тантанали очилиши ўрнида 16 та ижтимоий ёрдам вагонлари олиб ўтилди ва кўприк яна Дўстлик номини олди. Бугунги кунда кўприк ҳамон жамоатга хизмат қилиб, ундан кўплаб оғир юк машиналари юриш билан бирга автомобиллар ҳам олиб ўтилади.


Тожик темирйўлчилари яна Тошкентни айбламоқда\n“Тожикистон темир йўллари” расмийлари иддаосича, Тожикистонга ўтадиган юк транзити ҳажми кескин қисқарганига Ўзбекистон ҳукумати олган яширин қарор сабаб бўлган.\nТожик мулозимларига кўра, Ўзбекистон томони Тожикистондан “Москва-Кўлоб” йўловчи поездлари ҳаракатини батамом тўхтатишни ҳам сўраган.\nЎзбекистонга юкланаётган янги айблов қанчалик асосли?\nТожикистонга ўтадиган юк транзити ҳажми айнан Ўзбекистон ҳукуматининг яширин қарори асосида қисқаргани ҳақида 18 январ куни “Тожикистон темир йўллари” ширкатининг 2011 йил якунларига бағишланган матбуот анжуманида айтилди.\n- 2011 йилда 30 миллион 903 минг тонна транзит юк ташилди. Бу кўрсатгич 2010 йилга нисбатан 1 миллион 32 минг тоннага, 2009 йилга нисбатан эса 5 миллион 127 минг тоннага кам. Ёки шу йилнинг 17 кунини олсак, Ўзбекистон ҳудудидан ўтадиган юк транзити ҳажми ўтган йил шу вақтига нисбатан 50 фоиз қисқарган, - дея маълумот берди журналистларга “Тожикистон темир йўллари” ширкати раис муовини Усмон Қаландаров.\n“Тожикистонга юк транзити ҳажми айнан Ўзбекистон ҳукуматининг яширин қарори билан қисқарганига оид фикрингизни нима билан асослайсиз, бундай қарор қабул қилинганидан қандай хабар топдингиз?” дея сўрадик Қаландаровдан.\n- Ўзбекистон юк транзити ҳажмини қисқартириш борасида қарор қабул қилганини интернетдан билдик. Ва юқорида 2010 ва 2011 йилларга оид келтирган маълумотларимиз ҳам буни исботлаб турибди, - дея жавоб берди Тожикистон ҳукумат расмийси Қаландаров.\nАснода тожикистонлик мустақил таҳлилчилар “Тожикистон темир йўллари” ширкати расмийсининг интернет сайтларига асосланиб, Ўзбекистон ҳукуматини айблаётганини унинг ўз ишида профессионал эмаслиги исботи, дея баҳоламоқда.\n- Темир йўл ширкатининг юқори даражали расмийси Ўзбекистон ҳукуматининг расмий хабарига эмас, балки қайсидир сайт хабарларига асосланиб, шундай хулоса қилиши, биринчидан унинг ўз ишида профессионал эмаслиги, иккинчидан эса, икки қўшни республика темир йўл ширкатлари ўртасида ҳамкорлик мутлақо йўлга қўйилмаганининг исботидир. Зеро, Интернетда нашр қилинаётган ҳамма маълумотлар ҳам ҳақиқат эмас. Менимча, бу идора ўша маълумотни бевосита Ўзбекистон томони билан бўлмаса ҳам, республика Ташқи ишлар вазирлиги орқали тасдиқлатиб олиш мумкин эди, - дейди мустақил таҳлилчи Хуршед Атоуллоев.\nМавзу юзасидан “Ўзбекистон темир йўллари” ширкати масъуллари билан боғланишга уринишларимиз натижа бермади.\n“Ғалаба-Амузанг” темир йўлининг ёпилиши сиёсий масала...ми?\nТожикистон темир йўлчиларининг бир йиллик фаолияти якунларига бағишланган бугунги матбуот анжуманида асосан Ўзбекистон ва Тожикистон ўртасида юзага келган юк вагонлари билан боғлиқ муаммолар хусусида сўз бўлди.\n“Тожикистон темир йўллари” ширкати раисининг биринчи муовини Владимир Собкалов “Амузанг-Қўрғонтепа” темир йўли ҳамон берк қолаётгани ҳақида сўзларкан, “бу масала темир йўл муаммоси эмас, балки сиёсий муаммодир”, дея таъкидлади.\nРасмий ўз фикрини “Ўзбекистон темир йўллари” ширкати бу томонга икки хил мазмунда телеграмма йўллагани билан асослади. Яъни дастлаб ўзбек темир йўлчилари “Ғалаба-Амузанг” темир йўли ўтган кўприк устунлари яроқсиз ҳолатга келиб қолганини маълум қилган бўлсалар, кейинчалик улар темир йўлда террорчилик хуружи содир этилганини билдирганлар.\n- Ҳар бир нарсани ўз номи билан аташ лозим. Бу – қамал, ундан бошқа нарса эмас. Ўзбекистон бизнинг жанубий ҳудудимизни қамал қилган кундан буён Хатлон вилоятига тегишли 298 юк вагони бизгача етиб келгани йўқ. Бу вагонларда ёнилғи, озиқ-овқат маҳсулотлари, ун ва буғдой ҳамда қурилиш материаллари бор, - деди Собкалов.\nАснода Владимир Собкалов Хатлон ва Бадахшон вилоятларида озиқ-овқат тақчиллашаётгани сабабли “Ғалаба-Амузанг” темир йўли тезроқ ишга туширилишини сўраб Ўзбекистон томонига қилинган мурожаатлардан натижа чиқавермагач, Душанбедаги қатор дипломатик корпуслар, жумладан, Ўзбекистоннинг Душанбедаги элчихонаси, бошқа кўплаб халқаро ташкилотлар, МДҲ ва Болтиқбўйи мамлакатлари темир йўллари Кенгашига расмий мурожат қилганини маълум қилди.\n“Ғалаба-Амузанг баҳси атрофида шовқин кўтаринг!”\n- Аммо, - дея қўшимча қилди Собкалов, - ўша ташкилотлар ҳам “Ўзбекистон темир йўллари” ширкатининг ўтган йил декабр сўнгида бизга юборган телеграммасида билдирилган важни келтирган.\n2011 йил поёнида “Ўзбекистон темир йўллари” ширкати Тожикистон томонини “Ғалаба-Амузанг” темир йўлида тергов-қидирув ишлари ҳамон давом этаётгани сабабли бу ҳудудда таъмирлаш ишлари ҳалича бошланмаганидан хабардор қилганди.\nВладимир Собкаловнинг айтишича, “Амузанг-Қўрғонтепа” темир йўлининг ҳамон ёпиқлигича қолаётганига яна бир сабаб Ўзбекистон ҳукуматининг “Москва-Кўлоб” пассажир ташувчи поездларининг ўз ҳудудидан ўтишини истамаётганидадир.\n“Улар бу поездларимиз ҳаракатини умуман тўхтатишни сўраган эди”, дер экан Собкалов оммавий ахборот воситалари вакилларини “Амузанг-Қўрғонтепа” темир йўли билан боғлиқ муаммо атрофида “матбуотда шовқин кўтариш”га даъват қилди.\n- Сиз оммавий ахборот воситалари вакилларидан бу масала атрофида шундай бир шовқин кўтаришингизни астойдил сўранаман. “Нега ва қайси қонунлар асосида Ўзбекистон томони Тожикистонга шундай муносабатда бўлаяпти?” деб шовқин кўтаринг. Сизлардан ўтиниб сўрайман, - деди “Тожикистон темир йўллари” ширкати раисининг биринчи муовини Владимир Собкалов.\nТожик расмийлари сўзларидан маълум бўлишича, ҳозирча бу масала президентлар даражасига кўтарилмаган.\n“Тожикистон темир йўллари” ширкатининг йиллик фаолияти натижаларига бағишланган йиғинга якун ясаган мазкур идора расмийси Усмон Қаландаров “Ғалаба-Амузанг” темир йўли халқаро темир йўл саналишини яна бир бор таъкидлар экан, 2010 йилда халқаро ташкилотлар, жумладан, Эрон Ислом жумҳурияти аралашувида ҳал бўлган айни муаммо яқин кунларда ечим топишига умид қилишини айтди.


Донован АҚШ футбол федерацияси президенти бўлиши мумкин\n19 октябрь, 2017, 13:38\nАҚШ терма жамоаси собиқ етакчиси Лэндон Донован мамлакат футбол федерацияси президентлиги учун сайловларда ўз номзоди билан иштирок этишни режалаштирмоқда. Бу ҳақда ESPN нашри хабар тарқатди.\nАйтиш лозимки, сайлов жорий йилнинг 10 декабрь куни Орландо шаҳрида бўлиб ўтади. Ҳозирча бу борада 2та номзод номи маълум. Улардан бири адвокат Стив Ганс бўлса, иккинчиси бизнесмен Пол Лапойнтдир. Федерациянинг амалдаги президенти Сунил Гулати эса ҳозирча ўзининг истеъфоси ҳақида расман эълон қилганича йўқ.\nМаълумот учун, Донован АҚШ футболи тарихидаги энг яхши тўпурар ҳисобланади. Унинг ҳисобида жами 57та гол мавжуд. У айни дамда телевиденияда фаолият олиб бормоқда. Бундан ташқари Сан-Диегода футбол жамоаси тузишни ҳам режалаштирган.


Ўзбек-хитой вакцинаси август ойидан Ўзбекистонда ишлаб чиқарилади - Халқ сўзи\nЎзбек-хитой вакцинаси август ойидан Ўзбекистонда ишлаб чиқарилади\n13:45 25 Июль 2021 Жамият\nЎзбекистон Республикаси ҳудудида коронавирусга қарши вакциналарни ишлаб чиқаришни йўлга қўйиш юзасидан музокара ўтказиш мақсадида 2021 йилнинг 24 июль санасида Инновацион ривожланиш вазирлиги биносида учрашув ташкил этилди. Мазкур тадбирда мезбон сифатида Инновацион ривожланиш вазири И. Абдураҳмонов, Фармацевтика тармоғини ривожлантириш агентлиги директори С. Кариев ва “Jurabek Laboratories” компанияси вакиллари иштирок этдилар, шунингдек хитой томонидан “Anhui Zhifei Longcom Biopharmaceutical” компанияси бош муҳандиси Ван Чжи Сзюн, хорижий мамлакатларга экспорт қилиш бўлими директори Чен Фан У ҳамда бошқа вакиллар қатнашдилар.\nУчрашув аввалида И.Абдураҳмонов икки томонлама ҳамкорликнинг ўрнатилиши ва ривожланиши босқичлари ва ушбу ҳаракатларнинг ҳозирги кундаги самараси ҳақида гапираркан, мазкур учрашув ўзига хос тарихий аҳамиятга эга эканини қайд этди. Учрашувда ZF-UZ-VAC-2001 вакцинасининг Ўзбекистонда ишлаб чиқариш имкониятлари муҳокама қилинди.\n“Anhui Zhifei Longcom Biopharmaceutical” компанияси вакиллари Ўзбекистоннинг ZF-UZ-VAC-2001 вакцинаси клиник синовларини ўтказишда қўшган ҳиссаси ва ўзбек томонининг очиқ, шаффоф иш олиб боришини юқори баҳолади. Хитойлик ҳамкорлар мамлакатимизнинг фармацевтик маҳсулотларни ишлаб чиқариш салоҳияти билан дастлабки танишувлари натижасида коронавирусга қарши вакцина ишлаб чиқаришнинг инфратузилмавий имкониятларига юқори баҳо бердилар. Компаниянинг бош муҳандиси Ван Чжи Сзюн Ўзбекистоннинг ишлаб чиқариш қувватлари мазкур вакцинани ишлаб чиқариш талабларига тўлиқ мувофиқ эканлигини таъкидлади.\nБутун дунёда, шу жумладан Ўзбекистонда COVID-19 вирусининг бугунги кунда тарқалиш суръатларини инобатга олиб, мамлакатимизда вакцина ишлаб чиқариш учун Хитой томонидан хом ашё етказиб бериш муддатлари ва ҳажми борасида дастлабки келишувларга эришилди. “Anhui Zhifei Longcom Biopharmaceutical” компанияси билан Ўзбекистоннинг Марказий Осиёда ва минтақадаги ўрнини инобатга олган ҳолда қисқа муддатларда ишлаб чиқаришни йўлга қўйиш бўйича меморандум имзоланишига келишилди. Томонлар Ўзбекистонда биринчи босқичда ойига 10 млн доза вакцина ишлаб чиқариш ва кейинчалик бу кўрсаткични йилига 200 млн дозага қадар олиб чиқиш мумкинлиги бўйича фикр алмашдилар.\nБундан ташқари, Хитой томони билан яқин келажакда вакцина ишлаб чиқариш технологиясини трансфер қилинишига келишилди. Шунингдек, юртимиз олим ва мутахассисларининг мазкур соҳадаги малакаларини ошириш мақсадида Хитой ва Ўзбекистонда бир вақтда ўқитиш ишлари бошланади.


Интернет орқали оилалар парокандалиги - Fitrat.uz\nБош саҳифа / Аёллар сахифаси / Интернет орқали оилалар парокандалиги\nИнтернет орқали оилалар парокандалиги\nMart 10, 2017\tИнтернет орқали оилалар парокандалигиda fikr bildirishni o'chirish 498 Кўришлар\nИнтернет орқали дунёнинг исталган нуқтаси билан тезкор алоқа ўрнатиш, зудлик билан зарур ахборот ва маълумотларни олиш, билим ва маърифатни оширишда беқиёс ўрни ва аҳамияти борлигини ҳеч ким инкор этолмайди.\nҲозирги кундаги асосий муаммо интернетдан ким қандай мақсадда фойдаланишида. Ҳозир ёш бола ҳам компьютерни бемалол ишлата олади. Бир қарашда бунинг ҳеч қандай ёмон жойи йўқдай. Аммо ҳаддан ошилса, назорат бўшашса, оқибати жуда ёмон бўлади.\nЁшлар кўп ҳолларда интернетдан фақат кўнгилочар восита сифатида фойдаланиши ташвишлидир. Улар эзгу мақсадлар қолиб, мусиқа кўчириш, “йигит ва қиз танишуви” билан овора бўлмоқдалар.\nИжтимоий тармоқларда вақтни беҳуда сарфлаш, ҳеч бир фойдасиз суҳбатлар қуриш исрофдан бошқа нарса эмас. Вақтни исроф қилиш эса гуноҳдир.\nИжтимоий тармоқларни жамият барқарорлигига солаётган энг катта таҳдидларидан яна бири – улардаги мулоқотлар туфайли кўплаб тинч-тотув оилалар барбод бўлиб кетаётганлигидир.\nАфсуски, айримлар кўз ўнгида қилиш уят бўлган ишларни сайтга кириб, бемалол амалга оширмоқдалар. Бунинг устига улар сайтда номини ва суратини ўзгартириб, ўзаро танишувларни амалга оширадилар. Кейинчалик улар бир-бирларига яқин инсонлар эканлиги маълум бўлиб, оилалар парокандаликка учрамоқда.\nКим неки изласа топар бегумон…\nҲикмат излаганга ҳикматдир дунё..\nУшбу ҳикматли сўзлар бугун интернетга ҳам тегишлидир гўё. Чунки интернет икки томонлама – ҳам яхшиликка, ҳам ёмонликка хизмат қилиши мумкин.\nБиз ота-оналар, катталарнинг вазифамиз унинг имкониятларини яхшиликка хизмат қилдиришдир. Интернетни чеклаб, ёпиб қўйиш ёки ахборот олишни таъқиқлаш билан муаммони ҳал қилиб бўлмайди. Бунинг учун ёшларга гўзал тарбия беришимиз керак. Ҳалқимиз хулқ-атвори, миллий қадриятларимиздан мустаҳкам ўрин олган диёнат, поклик, ҳалоллик, одамийлик, ҳаё ва иффат каби кўплаб фазилатларни улар онгига чуқур сингдириб боришимиз лозим.\nЯнгийўл туман бош имом-хатибининг\nНишонова Ханифахон Собировна\nАввалги Қўшничилик ҳаққи ва одоби\nКейинги Китоб – миллатнинг маданий ва маънавий мероси\nҲанафий мазҳабида аёлларнинг ўрни\nIyun 22, 2017\t7,092\nMart 11, 2017\t6,732\nAvgust 16, 2017\t6,101\nIyun 1, 2018\t5,519\nAprel 6, 2017\t4,965


ИнтерФУТБОЛ :: Дино Баджо: «Бразилия чемпион бўлади»\nДино Баджо: «Бразилия чемпион бўлади»\nФевраль ойи бошида Москвада ўтган Афсоналар кубоги мусобақасида «ССФ» мухбири Дино Баджодан интервью олди.\n«Ювентус», «Парма» клублари ва Италия термасининг собиқ футболчиси ёшликдаги хатолари, тўйидаги можарони ёдга олди ҳамда уни машҳур фамилиядоши Роберто қандай чув туширганини эслади.\n«ИТАЛИЯ ФУТБОЛИ 20 ЙИЛ ОРТДА ҚОЛДИ»\n- Кўпчилик сизни ЖЧ-1994 гуруҳ босқичида Норвегия дарвозасига урган ғалаба голингиз туфайли ёдида сақлаб қолган...\n- Чиндан ҳам, ўша баҳсни кўп бор эслатишади. Биринчи ўйинда биз Ирландияга ютқазиб қўйганимиз сабабли, «плей-офф»га чиқиш масаласи катта сўроқ остида қолганди. Шу боис, қандай қилиб бўлса-да, норвегияликларни мағлуб этишимиз шарт эди. Аммо ўшанда омад келмаганини қарангки, ўйин давомида Франко Барези жароҳатланди, дарвозабон Пальюка эса қизил карточка ишлаб олди.\nОқибатда, биз майдонда камчилик бўлиб қолдик ва Арриго Сакки кутилмаган қарорни қабул қилди: ўшанда энг яхшилардан бири ҳисобланган Роберто Баджони захирага олди. Ростини айтсам, терма аъзолари ваҳимага тушиб қолган, ҳамма бизга қарши, нима қилишни билмасдик. Яхши ҳам омад биз томонда бўлди, сабаби доим ҳам бош билан аниқ ва кучли зарба беролмайман.\nАммо ўшанда уч ҳимоячи орасидан энг баланд сакрадим ва кўзларимни юмганча зарба бердим. Тўп қаёққа йўналганини ҳам билмасдим, лекин трибуналарда ҳайқириқлар янграгач, мақсадга эришганимизни билдим.\nЎша мусобақа чорак финалида испанлар дарвозасига ҳам гол урдим. Футболдаги эстетика ва гўзалликни эътиборга олсак, айнан ўша киритилган тўп менга кўпроқ ёқади. Муҳимлиги жиҳатидан биринчисининг ўрни алоҳида. Ахир ўшанда биз бир оёғимиз билан уйда эдик-да. Ҳамон ўша баҳсда қандай қилиб ғолиб бўлганимизни тушунолмайман.\n- Ўтмишдан келажакка ўтсак. Россиядаги мундиалдан нималар кут-япсиз?\n- Россия термаси гуруҳ босқичидан чиқади, деб ўйлайман. Аммо уёғига анча қийин бўлиши аниқ. Фаворитлар номи тайин, уларнинг мухлисларни ҳайрон қолдиришини кутиш бефойда.\nКим чемпион бўлишини сўрамоқчимисиз? Бразилия. Ҳаммаси оддий: статистика бўйича топ-терма мундиални ёки қитъа биринчилигини тахминан 10-12 йилда бир марта ютиб олади.\nШу тариқа, Россияда ё Бразилия ёки бўлмаса, Италия ғолиб чиқиши керак эди. Аммо ватандошларим мазкур форумга келмасликларини эсга олсак, фақат пентакампеонлар қоляпти.\n- «Скуадра адзурра» сўнгги 60 йилда илк бор ЖЧга чиқолмади, нимага?\n- Афсуски, мен хотима шундай бўлишини кутгандим. Итальянларнинг футбол тизими замонавийсидан тахминан 20 йилга ортда қолди. Тўғри, 2006 йили терма жаҳон чемпионига айланди, аммо ўшанда муваффақиятни мустаҳкамлаш ўрнига кўпчилик ғалаба суруридан маст бўлди.\nРақиблар эса ўз ўйинларини яхшилаш масаласида ўйлашди. Биздаги муаммо асосан, ёшлар билан ишлашда кўзга ташланмоқда. Клублар иқтидорларни тарбиялаш ўрнига хориждан тайёр футболчиларни олиб келишни маъқул кўришяпти.\nҲатто ўйинчи катта иқтидор эгаси бўлса ҳам, унда ўзини кўрсатиш учун вақт кам - ахир 90 фоиз ҳолларда мураббий хорижликлар хизматига мурожаат қиляпти-да. Бунга қўшимча равишда, ёшларимизда халқаро амалиёт йўқ ҳисоби. Бусиз эса ўсиш бўлмаслиги аниқ.\n- Агар Италия Россияга борганида, балки бундай фикр юритмасмидингиз...?\n- Шундай бўлганига хурсандман, деса ҳам бўлаверади. Зеро, ҳар қандай хато устида албатта иш олиб борилиши аниқ. Швецияга қарши ўйинга келсак, ғалаба қозонишимиз шарт бўлгани ҳолда кўплаб тактик хатоларга йўл қўйдик. Мен ЖЧ йўлланмаси учун норвегияликларга қарши ўйинда футболчиларимиз орасида ишончсизлик пайдо бўлгани ҳақида гапиргандим.\nИлк баҳсда ютқазиб қўйгач, шведларга қарши ўтган 2-ўйинда футболчиларимизда ўз кучига бўлган ишончсизлик руҳи ҳукмронлик қилди. Жан Пьеро Вентура учрашув ниҳоясига етай деб қолганида майдонга ҳужумчи Инсиньени эмас, ҳимоячи Де Россини туширмоқчи бўлганини эсланг.\nЎшанда ҳатто Лоренцо ҳам Италияни сақлаб қололмасди. Биз ўйин бошланишидан аввал уни бой бериб қўйгандик.\n«НАПОЛИ» СКУДЕТТОГА ЭГА ЧИҚИШИ ШАРТ»\n- «А» серияси ҳақида гаплашсак. «Наполи» ҳар қачонгидан ҳам яхши кўриняпти.\n- Ҳаддан ортиқ яхши (кулади). Маурицио Сарри жамоаси Италиядаги энг яхши футболни кўрсатяпти, дейиш ҳам мумкин ва клуб чемпионатда ғолиб бўлиши шарт. «Ювен-тус»га эса Чемпионлар Лигасида ғалаба қозониш даври келди.\n- Кўпчилик Сарри ҳамма томондан Арриго Саккига тақлид қилмоқда, деб ўйлайди.\n- Менга Мауриционинг иш услуби ёқади. Балки сиз ҳақдирсиз. Чиндан ҳам, ҳозир «Наполи» Арриго амалиётдан ўтказган тайёргарлик услубидан фойдаланмоқда.\nҲатто футболдан ташқарида ҳам Сарри суткасига 24 соат ва бир йилда 365 кун фақат футбол ҳақида ўйлайди. Шу боис ҳам у чемпионликка энг муносиб.\n- Дарвоқе, Сакки йиғин пайтларида ҳатто тунда ҳам футболчини суҳбатга чақириши мумкинлиги ҳақида гап-сўзлар бўлганди.\n- Сакки мен бирга ишлаш бахтига муяссар бўлган мураббийлар орасида энг яхшиси эди. Ундан кўп нарса ўргандим ва ҳозир мактабда болаларга унинг услуби асосида сабоқ беряпман. Қисқа қилиб айтганда, Арриго футболда кам учрайдиган ислоҳотчилар сирасига кирарди.\n- У сизни ҳам тунда безовта қилганмиди?\n- (Кулади) Биз у тахминан қачон хоналарни айланишини билардик ва чироқни, телефонларни ўчириб, ўзимизни ухлаётганга солиб олардик. Арриго эшикни очарди-да, ухлаётганимизни кўргач, индамай ортга қайтарди.\nАммо у кимдир ухламаётганини билиб қолса, хонасига олиб бориб, маълум бир учрашувни таҳлил қилишга мажбур этарди. Ҳозир ўшанда ўзимни ухлаганга солиб олганимга ачинаман: ахир ўз ишининг устасидан янада кўпроқ нарсани ўрганишим мумкин эди-да.\n- Жорий мавсумда «Ювентус»нинг яккаҳокимлигига барҳам берилиш эҳтимоли юқори. Аммо у шунчалик узоқ давом этдики...\n- Афсуски, шундай. Ҳозир «Наполи»га мухлислик қиламан - ахир «А» сериясида рақобатбардошлик бўлиши ҳам керак-ку. Аммо «Ювентус» сўнгги йилларда ҳақли равишда ғолиб бўлганини тан олиш керак.\nКлуб тизими аъло даражада ишлайди. Жамоа ўзагига айланган ва футболчиларни бирлаштира оладиганлар кўп. Бошқа клубларда эса доимий равишда ротация жараёни давом этади.\n«ТЎЙИМ ТУФАЙЛИ ДИСКВАЛИФИКАЦИЯГА УЧРАГАНМАН»\n- Аммо «Ювентус» доим ҳам ҳақли равишда чемпионликка эришмаган. Бир марта шу ҳақда гапириб қўйиб, анчага тушгандингиз ҳам.\n- «Кальчополи» можаросини назарда тутяпсизми? «Ювентус» «тозаланиб» олганидан сўнг, «А» серияда таш-қи ёрдамларсиз ғолиб бўлгани аниқ. 90-йиллар охири ва 2000-йиллар бошидаги ҳакамликлар масаласига келсак, улар сабаб анчагина жабрланганим аниқ.\n- Келинг, ўша тарихни ёдга оламиз.\n- «Парма»нинг «Ювентус»га қарши ўйинида Замброттага нисбатан фол ишлатдим. Унчалик эътиборли вазият бўлмасада, Стефано Фарина чўнтагидан қизил карточка олди.\nЎзимни тутолмай, ҳакамга ножўя ишора қилдим. Тизимни яхшилаш учун ҳақиқатни айтсам, адолат мен томонда бўлади, деб ўйлагандим. Аммо мен кабиларни бундай тизим дарҳол йўқ қилиб юборишини эътиборга олмаган эканман - ҳақиқатим ҳеч кимга керак эмас экан. Умуман олганда, баъзида тилни тийиб юрган маъқулроқ бўларкан.\nЎша учрашувдаги ишорам зараримга ишлади - дисквалификация қилиндим, Европа биринчилигига боролмадим. Орадан 6 йил ўтгач эса, «кальчополи» воқеаси юз берди - Фаринанинг чинданам пора олгани исботланди. Бўлар иш бўлди.\n- Аммо саргузаштларингиз бу билан тугамади...\n- Еврога боролмагач, бу вақт оралиғида тўйимни ўтказиб олишга аҳд қилдим. Аммо никоҳ маросими санаси белгилаб қўйилган бир пайтда «Парма» президенти қўнғироқ қилиб, термага чақиришмаган экан, у ҳолда клуб таркибида Хитойга - тижорат турнирига боришим лозимлигини айтди.\nТўйим ҳақида гапирганимда эса, жарима ва асосий таркибдан четлатилишимни таъкидлаб, қўрқита бошлади. «Қўлингиздан келганини қилинг!», - дедим. Натижада, менга нисбатан жарима санкциялари қўлланилди. Ҳамон ўшанда тўғри йўл тутганимга ишонаман ва тарих такрорланса, яна шу ишни қилган бўлардим.\n- Бирорта қувноқроқ воқеани айтиб беринг.\n- Эсимда, августда Роберто Баджо овга таклиф қилиб қолди. Ташқарида 40 даража иссиқлиги боис, ўзим билан газланган ичимлик олволдим. Баджо эса сув солинган шишани очмаслигим кераклигини, йўқса барча ўрдаклар шовқиндан учиб кетиши мумкинлигини айтиб қолса бўладими.\nОқибатда, саратон иссиғида сувсиз 3 соат юришга мажбур бўлдим. Кейин чидолмай, шишани очдим. Ўшанда Баджо узоқ кулганди. Бош-қа бир сафар ТВ ходимлари мени аҳмоқ қилишганди. Машинамни пачоқлаб, унга ачиган помидор ва қандайдир бўёқлар чаплаб, қандай реакция билдиришимни суратга олишган.\nЎшанда ўзимни назорат қилолмайдиган даражада жаҳлим чиққанди. Кейин менга етказилган моддий зарар қопланди, аммо ҳазил антиқа бўлгани аниқ.\n- Сиз юксак савияли футболчилар билан елкама-елка туриб ўйнадингиз. Армонингиз борми?\n- Дарҳақиқат, жамоадошлар борасида омадим келди. Аммо «Милан»га ўтиш, Гуллит, ван Бастен, Райкардлар билан бирга тўп суриш имконига эга бўла туриб, ундан фойдалана олмаганимдан ҳануз афсусдаман.\nАйтиш мумкинки, ўшанда шартнома тузилган ҳам эди, ҳисоб. Аммо энг сўнгги лаҳзаларда келишув амалга ошмай қолди. Сабаби ҳақида тўхталишни истамасдим. Шу тариқа «Милан» ўрнига «Парма»да ўйнадим ва бу ҳам ёмон вариант эмасди.\n«РОССИЯЛИКЛАРНИ МАҒЛУБ ЭТИШ - НОРЕАЛ»\n- Нима сабабдан россияликларни Афсоналар кубогида мағлуб этишни ҳеч ким уддалай олмайди?\n- Бу - нореал нарса! Боз устига, улар анча ёш ва 6х6 форматда ўйнашга ўрганиб қолишган. Италияда бундай ўйнашмайди. Бу ерда аутлар ҳам йўқ. Ростини айтсам, биз Россияга дам олиш учун келгандик ва бунинг уддасидан чиқдик ҳам.\n- Сўнгги савол: Роналдуми ёки Месси?\n- Албатта, Роналду. У ҳаммадан яхши.\n- Барча замонларнинг энг яхши футболчиси-чи?\n1971 йил 24 июлда Кампозампьеро(Италия)да туғилган.\nФаолияти: таянч ярим ҳимоячиси сифатида «Торино» (1988-1991), «Интер» (1991-1992), «Ювентус» (1992-1994), «Парма» (1994-2000), «Лацио» (2000-2003), «Блэкберн» (2003), «Анкона» (2004), «Триестина» (2005), «Томболо» (2008) клублари шарафини ҳимоя қилган.\nЭришган муваффақиятлари: Италия кубоги (1998|1999) ва суперкубоги (1999) соҳиби, УЕФА кубогининг уч карра ғолиби (1992|1993, 1994|1995, 1998|1999), жаҳон вице-чемпиони (1994).\nИталия термаси сафида 60та учрашувда майдонга тушиб, 7та гол урган.


Венгрия пойтахти Будапештда полиция ҳамда намойишчилар ўртасида содир бўлган тўқнашувларда 130 га яқин киши жароҳатланди.\n28 январ 2021, Тошкент вақти: 19:42\nТўқнашувлар 1956 йил 23 октябрда совет тузумига қарши қўзғолон уюштирилганининг 50 йиллиги муносабати билан ўтказилаётган намойиш пайтида юз берди. Полиция намойишчиларни тарқатиб юбориш учун кўздан ёш оқизувчи газ, резина ўқлар ҳамда сув сепувчи қуролни ишлатди. Маълумотларга кўра, тартибсизликлар давомида ўнга яқин полициячи жароҳатланган, 30 яқин намойишчи ҳибсга олинган. Намойишчилар бош вазир Ференц Дюрчаннинг истефога чиқишини ҳам талаб қилган.


Оталар ҳақида — Dilkashradio.com\nАссалому алайкум қадрли опа-сингиллар. Суҳбатимизни бошлашдан олдин эътиборингизга бир ҳаётий латифани ҳавола қилсам.\nХотин эридан нолияпти: — Ҳой, дадаси, нега ҳамма нарсани «меники, меники» деяверасиз? «Менинг уйим, менинг машинам, менинг диваним…» «бизники» деб гапиринг.. Ахир бир оила бўлсак!..\nХўп бўлади-да, хотинжон! Эрталабгача шимимизни дазмоллаб қўйсанг.\nНега оталар «ўғлинг», «қизинг» дейишади? Бу саволни бекорга қўймадим. Чиндан ҳам эркаклар эндигина фарзанди туғилганида «қизим» «ўғлим» деб эркалатишади-да, уч-тўрт йил ўтганидан кейин ўз боласини «қизинг», «ўғлинг» деб гапиришади.\nХўш, бунинг сабаби нимада? Маълум бўлишича, кўп эркаклар бундай деб гапиришини ўзлари ҳам сезмас экан. Баъзилари эса нима учун бундай дейишини ўйлаб ҳам кўрмаган. Фақат болалар эмас, сиз қайнота ва қайнонангизни «ойижон», «дадажон» деб ҳурматлаганингизда, у сизнинг ойингизни «онанг», дадангизни «даданг» деса ҳам чидайсиз. Лекин болаларга эгалик қўшимчасини ноўрин қўша бошласа, кечагина сартарошхонадан фалон пулга силлиқ торттириб келган сочларингиз ток ургандек тикка бўлиб кетади-да! Аслида биз бу суҳбат давомида на эркакларнинг шовинизмини, на аёлларнинг феминизмини ёқлаймиз. Ҳамма нарсада уйғунлик ва мантиқ бўлиши керак. Балки рўзғорда аёллар ва эркакларнинг вазифаси қатъий чегараланиши тўғридир. Бироқ фарзанд тарбиясида «ўғлинг, қизинг» бўлмаслиги керак.\nАхир фарзандлар волейбол тўпи эмаски, эр-хотин бир-бирига ошир-ошир қилса. Фарзандларга тааллуқли ҳамма нарса муштаракдир. Умуман, эр-хотин ўртасида болаларнинг сеники, меники бўлишига сабаб нима? Бу масъулиятдан қочишми ёки айбдорлик ҳиссини яшириш? Назаримизда иккиси ҳам. Олайлик, фарзандингиз кўчада кимнингдир кўзини кўкартириб келди ёки аксинча, ўзининг бурни қонаб келди. Оталар «ҳов, болага қарамайсанми? Мен кўчанинг одамиман. Сенларни едириб ичириш пайидаман. Тўғри тарбияласанг бўлмайдими?» дейишга шай туришади. Дейишади ҳам. Оналар эса, «ўғил болага ота тарбия бериши керак. Менинг вазифам оқ ювиб, оқ тараш», деб ўзларини четга тортмоқчи бўлишади.\nАммо асосий масала, яъни «энди нима қилиш керак?» деган савол-чи?! Боланинг тарбияси тўғри издан кетиши учун унга ота ва онанинг ўгитлари ҳамда шахсий ибрати бирдек муҳим. Модомики шундай экан, фарзанд тарбиялашда сеники-меникига ўрин йўқ. Эру хотин, буви-ю боболарнинг бари бир томон, якдил ва баҳамжиҳат бўлмоғи лозим. Чунки боладек айёри бўлмайди, деб бежизга айтишмаган. Тарбиячилар орасидаги бўлинишни сезган кичкинтой бундан усталик билан фойдаланади. Вақт ўтгандан кейин «ким айбдор» дея бош қотиришдан эса маъни бўлмайди. Азиз тингловчи, оила ва фарзандларга тегишли теша тегмаган мавзулардан боҳабар бўлишни истасангиз, бизнинг www.najot.com сайтимизга марҳамат қилинг. Суҳбатлар ҳақидаги фикрларингиз ёзилган мактубларни эса dilkash@najot.com электрон манзилимизда кутамиз.